Pasca politik baharu mencabar kepimpinan Kerajaan Madani

SAUDARA PENGARANGMenghitung hari, semboyan Pilihan Raya Umum Dewan Undangan Negeri (PRU DUN) ke-15 di enam negeri akan berbunyi dan bermulalah gendang politik berdendang. Sekali lagi pilihan raya kali ini akan memberi nafas baharu kepada kepimpinan Perdana Menteri, Datuk Seri Anwar Ibrahim.Biarpun usia pemerintahan beliau sebagai perdana menteri boleh dianggap pada tahap permulaan, tetapi pendekatan politik Anwar telah merubah wajah landskap politik negara ini ke arah era penyatuan rakyat Malaysia secara reformasi kemakmuran dan perpaduan yang lebih tersusun bagi menghadapi gelombang arus masa depan negara yang lebih mencabar.Penyatuan strategi negara menghadapi kemelut ekonomi negara sebenarnya adalah anugerah buat masa depan politik pemimpin negara ini.Sebabnya pada ketika inilah usaha penyatuan dan perpaduan rakyat menghadapi gelombang mencabar ini menjadi tanda aras kebijaksanaan pimpinan Anwar untuk membina sebuah wajah Malaysia baharu yang dahulunya tergores dengan pelbagai masalah dan rintangan semasa berlakunya pergolakan politik tanah air.Pasca politik baharu yang disifatkan memberi gambaran kematangan rakyat memahami dan mengharungi realiti di sebalik kehidupan berisiko yang menuntut keadilan dan pemusatan gaya pengurusan negara yang lebih transparansi, menyanjung etika tadbir urus dan bijaksana melaksanakan tanggungjawab yang diamanahkan.Bermula dengan idea penyatuan nasional menerusi slogan Malaysia Madani sebagai teras dan kayu ukur pentadbiran beliau, Anwar telah mengorak suatu gagasan permulaan pasca politik Malaysia yang menyatukan semua kaum di bawah panji perpaduan rakyat, sekali gus menjadi saksi kemegahan rakyat membina negara yang ketika ini kalut diselubungi tempias arus kemelut ekonomi yang membelenggu negara dan kegusaran rakyat mengharungi dilema politik yang tidak berkesudahan.Tidak cukup itu, Anwar memandang serius terhadap kegusaran rakyat terhadap penambahbaikan taraf sosioekonomi dan pendapatan rakyat yang terjejas akibat ketidakstabilan ekonomi negara akibat tempias masalah ekonomi antarabangsa yang melemahkan mata wang ringgit kita.Bertepatan dengan kesungguhan kerajaan untuk memulihkan kos sara hidup rakyat yang terkesan akibat fenomena kegawatan ekonomi ini, Kerajaan Perpaduan pimpinan Anwar telah mengorak langkah menyatukan kefahaman prinsip politik bipartisan dengan menyatukan parti-parti politik yang bersetuju untuk bernaung di bawah payung demokrasi Kerajaan Perpaduan yang digagaskan oleh Seri Paduka Baginda Yang di-Pertuan Agong.Kesediaan kerajaan pimpinan Anwar untuk meminda perlembagaan Persekutuan yang membuka lembaran baharu yang bakal menyaksikan penggubalan akta-akta baharu dan penambahbaikan akta-akta sedia ada selepas Pilihan Raya Umum ke-15 (PRU15).Ini adalah hadiah demokrasi yang ditunggu-tunggu oleh penggiat politik dan rakyat negara ini supaya amalan keadilan demokrasi dapat dimartabatkan.Selaras dengan itu juga, pelbagai usaha dan inisiatif kerajaan pimpinan Anwar memperlihatkan penyantuan beliau terhadap kemahuan rakyat dengan mendahulukan keperluan rakyat membina semula nilai kehidupan mereka yang terjejas akibat kehilangan pekerjaan, wabak bencana dan peningkatan kos kehidupan akibat ketidakstabilan ekobomi global.Contohnya, inisiatif permulaan membantu rakyat memperoleh pekerjaan menerusi pelan strategik telah nampak keberhasilannya apabila lebih 20,000 rakyat memperoleh pekerjaan menerusi MyFutureJobs adalah suatu permulaan terbaik kepada kepimpinan negara untuk mencari penyelesaian kemasukan berjuta buruh asing bagi mengisi pelbagai ruang pekerjaan di negara ini.Bukan sekadar itu sahaja, kerajaan berusaha menyalurkan pelbagai inisiatif Teknologi maklumat dan komunikasi (ICT) kepada sektor industri kecil dan sederhana (IKS) bagi meningkatkan keuntungan dan pulangan pelaburan terhadap komitmen mereka memperkasa dan mengembangkan bidang industri tersebut.Kepimpinan Anwar teruji apabila pemeteraian Memorandum Persefahaman (MoU) bipartisan belum mencapai matlamat sepenuhnya.

Pentas PRU DUN ke-15 di enam negeri akan menjadi pertaruhan terhadap keutuhan kerajaan pimpinan beliau dan penerimaan rakyat terhadap dasar-dasar dan penekanan baharu yang diperkenalkan oleh kerajaan beliau bagi menyelesaikan isu-isu kritikal negara seperti pemulihan kos sara hidup rakyat, rasuah dan penyalahgunaan kuasa, pendidikan, penambahbaikan kesihatan rakyat dan sebagainya. Fokus untuk menggubal akta-akta yang dapat memelihara kemakmuran, keselamatan dan kebebasan bermaklumat dalam kalangan rakyat di negara ini memerlukan penelitian daripada sudut perundangan dan impak kepada pelbagai pihak bukanlah suatu tugas yang mudah untuk dilaksanakan, apatah lagi ia merupakan agenda utama selepas PRU15 dan PRU enam negeri yang bakal mempertaruhkan kewibawaan Anwar untuk terus menerajui kepimpinan negara hari ini dan akan datang.Permuafakatan politik dengan parti-parti pembentukan Kerajaan Madani pimpinan Anwar dan merupakan suatu agenda yang tidak boleh diperlekehkan. Kepercayaan dan keyakinan semua parti terhadap agenda kepimpinan Anwar sentiasa menjadi agenda "semak dan imbang" dalam kalangan parti-parti politik di bawah pemerintahan Kerajaan Perpaduan ini untuk menguji kebijaksanaan dan keupayaan kabinet pimpinan Anwar mengemudi Malaysia dengan lebih makmur dan berdaya maju.Asakan dan cabaran dari politik pembangkang juga merupakan faktor cabaran yang mengundang kebijaksanaan Anwar untuk menggalas dua peranan utama, iaitu pemimpin kerajaan dan tokoh negarawan yang sudah pasti akan mendorong Anwar bersikap profesional dan adil apabila membuat keputusan politik terhadap pelbagai kes melibatkan dua peranan ini, ibarat "menarik rambut dalam tepung, rambut jangan putus dan tepung tidak berselerak".Kepopularitian Anwar sekali lagi teruji apabila strategi meraih pengundi baharu melibatkan remaja berusia 18 tahun ke atas dilaksanakan di pada PRU15 baru-baru ini. Cabaran untuk meraih minat golongan generasi Y dan Z kali ini untuk mengambil bahagian dalam kegiatan politik tanah air bukanlah perkara mudah. Apatah lagi golongan ini sangat dipengaruhi oleh media sosial yang banyak memberi kesan psikologi terhadap pemikiran, tingkah laku dan pembuatan keputusan mereka untuk memilih bakal-bakal pemimpin negara nanti.Hasil pemerhatian daripada penglibatan golongan ini di PRU15 belum boleh dianggap suatu kejayaan besar apabila masih ramai lagi daripada golongan ini tidak terangsang untuk menunaikan tanggungjawab mereka sebagai pengundi automatik dalam pilihan raya tersebut.Langkah komprehensif, drastik tetapi tersusun untuk meraih golongan ini dengan mempersiapkan pengetahuan mereka terhadap asas kenegaraan dan politik Malaysia mengundang pelbagai polemik dalam kalangan penggiat-penggiat politik negara. Ini merupakan suatu langkah berstrategik yang harus diterajui kepimpinan Kerajaan Madani pimpinan Anwar secara bijaksana bagi menyantuni golongan ini.Penginstitusian ilmu kenegaraan politik tanah air harus dilaksanakan secara sistematik bagi mempersiapkan remaja melunaskan tanggungjawab mereka sebagai pengundi muda yang bijaksana dan pandai membuat pilihan pada pilihan raya akan datang. Pendedahan ilmu kenegaraan dan penstrukturan sistem perlembagaan dan politik negara, sama ada dalam kurikulum formal atau tidak formal harus diangkat menjadi agenda strategik yang adil menerusi perkongsian maklumat secara berterusan supaya golongan ini memahami peranan dan tanggungjawab mereka sebagai pengundi pilihan raya akan datang.Keengganan kerajaan untuk membenarkan pengeluaran Kumpulan Wang Simpanan Pekerja (KWSP) bukan langkah untuk menafikan permintaan rakyat yang tersempit untuk meneruskan kehidupan mereka di saat mereka terjebak dalam kencah krisis ekonomi, tetapi kesempatan ini harus dimainkan kerajaan untuk mendidik tabungan rakyat pada masa depan dan memberikan peluang meraih kepopularitian Anwar menterjemahkan langkah tersebut untuk memperkasa imej dan reputasinya sebagai pemimpin yang prihatin terhadap kebajikan rakyat.Menghadapi kancah penurunan mata wang ringgit berbanding dolar Amerika dan menyaksikan ketidakseimbangan sosiopolitik antarabangsa pada masa ini juga memerlukan keputusan bijak kerajaan untuk menyusun strategik yang boleh dimanfaatkan kepada semua golongan rakyat, lebih-lebih lagi negara akan beralih ke era endemik tidak lama lagi setelah lebih tiga tahun bertarung dengan pandemik COVID-19.Hakikatnya, bukan mudah semua cabaran tersebut dapat digalas bagi menjamin kelestarian Anwar menerajui negara. Penyusunan strategi maklumat dan komunikasi dalam kalangan rakyat masih belum dapat dilaksanakan dengan berkesan lebih-lebih lagi rakyat harus berdepan dengan pelbagai masalah akibat ketidaktentuan sosiopolitik dan ekonomi global yang akan memberikan kesan negatif berpanjangan sekiranya tidak dapat ditangani dengan bijaksana.Strategi bekalan makanan dan tanaman asas bagi mengatasi krisis makanan global dan kaedah penyusunan harga ternakan dan tanaman juga terus menjadi agenda penting pasca PRU15. Ini akan menyaksikan kebijaksanaan Anwar menerajui permasalahan ini dan mencari kaedah terbaik untuk menyelesaikan masalah ini dengan cekap, adil dan saksama.Pemeliharaan imej dan reputasi Kerajaan Madani menerusi strategi komunikasi yang tersusun dan berkesan akan membolehkan kerajaan pimpinan Anwar dianggap lebih relevan terhadap situasi politik dan ekonomi tanah air, sekali gus mengembalikan taruhan kepercayaan dan keyakinan rakyat untuk terus melakarkan sokongan padu terhadap Anwar.Namun apakah pendekatan sebegini akan terus dinikmati oleh rakyat terutamanya pelbagai pihak yang selama ini menyokong kepimpinan Anwar sekiranya pelbagai isu negara terus menjadi taruhan sekiranya pendekatan strategik pemulihan sosiopolitik dan ekonomi negara tidak dapat diselesaikan dengan bijaksana? Inilah cabaran dan dugaan Anwar memacu agenda pemulihan ekonomi Malaysia di mata dunia yang harus dipertaruhkan.PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kos ibadah korban meningkat, laksana ikut kemampuan

Ibadah korban adalah amalan yang amat dituntut Islam atas umatnya yang berkemampuan, khususnya daripada segi kewangan. Ia melibatkan kewangan kerana orang yang berniat untuk melakukan ibadah korban perlu membayar harga korban binatang sekurang-kurangnya satu bahagian (untuk lembu, unta dan kerbau) atau seekor kambing.

Harga korban perlu dibayar kepada pihak yang menguruskan ibadah korban oleh mereka yang ingin berkorban meningkat setiap tahun. Pada tahun 2023, seekor lembu berharga kira-kira RM6,000. Pada tahun sebelumnya harga seekor lembu adalah sekitar RM5,500 – RM5,700 berbanding RM5,300 – RM5,600 pada tahun 2021.

Untuk satu bahagian lembu, harga korban pada tahun 2023 adalah RM800 – RM850, dan pada tahun 2022, RM786 – RM 815 berbanding RM758 – RM800 untuk tahun 2021. Pada tahun 2015 pula, kos satu bahagian lembu adalah sebanyak RM600.

Polar peningkatan kos ibadah korban ini amat membimbangkan kerana dalam jangka masa panjang; akan mengakibatkan hanya individu kaya dan berkemampuan sahaja boleh melakukan ibadah korban.

Sedangkan ibadah korban adalah amalan yang amat digalakkan. Akibat daripada kenaikan kos ibadah korban yang semakin meningkat pada setiap tahun, sudah apa pihak menawarkan skim pinjaman kepada mereka yang ingin melakukan ibadah korban sedangkan mereka tidak mampu daripada segi kewangan.

Kesannya; pengurus-pengurus ibadah korban menawarkan pelbagai pakej ibadah korban di negara-negara luar dengan harga lebih murah. Sebagai contoh antara pakej ibadah korban di negara luar adalah antara RM300 – RM400 pada tahun ini dan pada 2022, RM350 untuk satu bahagian.

Bagi membantu mereka yang ingin mengerjakan ibadah korban, pihak-pihak pengurusan ibadah korban seperti masjid, surau serta badan bukan kerajaan, menawarkan skim simpanan empat (4) hingga lima (5) bulan sebelum tarikh ibadah korban.

Ibadah korban merujuk kepada binatang ternakan tertentu yang disembelih pada Hari Raya Haji dan tiga (3) hari tasyri’ iaitu 11, 12 dan 13 Zulhijjah. Upacara penyembelihan tersebut menjadi ibadah apabila ianya dilakukan atas tuntutan Allah SWT sesuai dengan Sunnah Nabi Ibrahim AS. Firman Allah SWT dalam surah As-Saaffat, ayat ke 102 yang bermaksud:

“(Ibrahim berkata) wahai anakku, sesungguhnya aku telah melihat dalam mimpi bahawa aku menyembelih kamu, maka telitikanlah apa pandangan kamu. (Ismail berkata) wahai bapaku, lakukanlah apa yang telah diperintahkan kepadamu. Nescaya kamu akan mendapati bahawa aku ini – Insya-Allah – tergolong daripada kalangan mereka yang sabar.”

Begitu juga dalam sebuah hadis Nabi S.A.W bersabda yang mafhumnya:

“Aku diperintahkan dengan menyembelih korban itu dan ia adalah sunat ke atas kamu”. (Hadis Riwayat Tirmidzi).

Ibadah korban tersebut dilakukakan ketika umat Islam menyambut Hari Raya Aidiladha. Dalil menunjukkan bahawa ibadah korban antara aktiviti yang diiktiraf dalam Islam, seperti firman Allah SWT dalam surah Al-Kauthar: 2; bermaksud:-

“Maka kerjakanlah sembahyang kerana Tuhanmu semata-mata dan sembelihlah korban sebagai bersyukur”.

Melakukan ibadah korban merupakan sesuatu yang amat dituntut bagi umat Islam berkemampuan daripada segi kewangan. Namun bagi mereka berkemampuan tetapi memilih untuk tidak melakukannya adalah makruh. Bagaimanapun jika seseorang itu tidak melakukannya tanpa sebarang keuzuran adalah tidak berdosa. Sebaliknya, jika ada amaran kepada mereka yang berkemampuan tetapi tidak melakukan ibadah korban seperti hadis daripada Abu Hurairah Radhiallahu ‘anhu katanya, sabda Nabi SAW: Maksudnya:-

“Barangsiapa yang ada kemampuan untuk berkorban tetapi tidak melakukannya, janganlah dia hadir bersama kami di tempat sembahyang kami”

Harga ibadah korban adalah kos korban yang perlu dibayar kepada pengurus program ibadah korban. Sekiranya individu tersebut berniat untuk melakukan korban, boleh memilih untuk korban seekor lembu atau seekor kambing atau seekor unta. Untuk lembu individu juga boleh memilih untuk korban 1 bahagian daripada 7 bahagian seekor lembu. Kebiasannya pengurus ibadah korban akan menetapkan kos 1 bahagian/seekor termasuk kos pengurusan. Namun terdapat juga pengurus ibadah korban tidak mengenakan caj pengurusan.

Menurut data daripada beberapa penternak lembu seperti Rimbayu Agro, Antara Gapi Agro, Gombak Agro 2, Sungai Merab Agro, berikut merupakan harga korban untuk seekor lembu:-

Berdasarkan data di atas, secara purata harga seekor lembu meningkat sebanyak 1 – 12 % setahun. Kenaikan paling tinggi adalah pada tahun 2020 ke 2021 iaitu 12% dan paling rendah 1%; tahun 2015 ke 2017. Harga lembu ditetapkan oleh penternak lembu mengikut gred lembu. Untuk seekor lembu, kos terlibat termasuk dedak, serami padi kering, rumput hijau, ubat-ubatan dan kos elektrik serta air.

(Penduduk Kampung Mata Kuching, Melaka melapah daging korban pada Program Korban Berkelompok anjuran Surau At Taqwa pada 1 Julai 2023/Foto hiasan BERNAMA)

Rata-rata penternak lembu menyalahkan kenaikan harga lembu kepada peningkatan kos makanan lembu terutamanya dedak. Ada benarnya kerana menurut Pengarah Urusan Fatimah MZ Agro Farm Sdn Bhd, En. Zainol Abidin Mohamad, kenaikan kos dedak sebanyak RM27 seguni pada tahun 2021 kepada RM40 seguni pada tahun 2022 (meningkat 48%) sedikit sebanyak memaksa penternak lembu meningkatkan harga seekor lembu sebanyak RM500 seekor.

Peningkatan kos makanan lembu ini ada kaitannya dengan kejatuhan nilai Ringgit Malaysia. Berikut statistik purata kadar matawang Ringgit Malaysia kepada Amerika Dolar:-

Statistik purata kadar matawang Ringgit Malaysia kepada Dolar Amerika menunjukkan polar menurun dan selari dengan kenaikan harga lembu seperti di atas. Apabila kadar matawang Ringgit Malaysia jatuh berbanding dengan Dolar Amerika, harga barang import dari Amerika Syarikat menjadi lebih mahal termasuk harga import jagung dan kacang soya.

Selain peningkatan kos import jagung dan kacang soya, permintaan tinggi terhadap lembu sempena sambutan Hari Raya Korban juga menyumbang kepada kenaikan harga lembu. Pengarah Urusan Sumobek Sdn Bhd, Mohd Nasir Samat, berkata pihaknya terpaksa menaikkan kadar lembu korban kerana permintaan yang tinggi berbanding dengan stok yang ada.

Secara keseluruhan, berdasarkan kajian-kajian lepas serta maklumat daripada penternak lembu, dapat disimpulkan bahawa antara faktor kenaikan harga lembu adalah disebabkan peningkatan harga makanan lembu terutamanya dedak. Antara bahan asas dalam pengeluaran dedak ialah jagung dan kacang soya dan kedua-dua bijirin itu kebiasaannya diimport dari Amerika Syarikat.

Kenaikan harga barang-barang import adalah disebabkan beberapa faktor seperti kejatuhan nilai matawang Ringgit Malaysia dan kenaikan kos jagung dan kacang soya di Amerika Syarikat. Dalam konteks harga ibadah korban, selain daripada permintaan yang tinggi, peningkatan kos dedak memaksa penternak lembu meningkatkan harga lembu dalam pasaran. Maka harga ibadah korban akan turut meningkat dan kesannya dirasai oleh individu tidak berkemampuan.

Senario ini boleh ditangani dengan mengawal kejatuhan nilai Ringgit Malaysia berbanding dengan Dolar Amerika. Pada masa sama, kebergantungan kepada import jagung dan kacang soya juga perlu dikurangkan manakala sumber protein lain untuk makanan lembu boleh digalakkan seperti bahan daripada kelapa sawit antaranya formulasi diperkenalkan Lembaga Minyak Sawit Malaysia (MPOB).

Formulasi MPOB mengandungi lebih 80 peratus bahan berasaskan sawit iaitu dedak isirung sawit (PKC), tandan buah kosong (EFB) dan minyak sawit mentah (MSM). Bagi menangani masalah permintaan yang tinggi, usaha bagi membanyakkan penternak-penternak lembu perlu juga harus dipergiatkan.

PENULIS AHMAD YANI ISMAIL ialah Pensyarah/Penyelidik di Fakulti Pengurusan dan Muamalah Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kemelut politik binasa keamanan

(Datuk Seri Anwar Ibrahim pada Majlis Penyerahan Sumbangan Pembangunan Masjid At-TaqwaKota Bharu, bersama Menteri Besar dan Timbalan Menteri Besar Kelantan pada 18 Jun 2023/Foto FB Anwar Ibrahim)

Rakyat sedang giat memerhati situasi politik mutakhir. Kemelut politik-ekonomi negara yang semakin berlarutan membayangkan cabaran besar buat pimpinan kerajaan untuk membenteras anasir-anasir politik yang memporak-perandakan kesejahteraan dibangkitkan rakyat.

Justeru, dengan kesempatan ini rakyat menilai strategi, kekuatan dan reputasi parti politik, bukan sahaja melibatkan percaturan politik tetapi penglibatan jalinan kerjasama antara parti yang boleh menyelesaikan kemelut politik negara.

Rakyat sudah bosan dengan konflik politik dan kecelaruan politik nasional, pergelutan kuasa tanpa kesudahan dan membantutkan usaha untuk fokus kepada pembangunan atau pemulihan ekonomi negara.

Lantaran itu rakyat hanya menjadi pihak pemerhati dalam urusan politik dan mengelak terjerumus dalam kancah politik. Tumpuan mereka hanya kepada memikirkan kesan strategi pemulihan sosioekonomi taraf kehidupan mereka yang terancam akibat kekusutan ekonomi yang semakin meningkat.

Keresahan merasai konflik ekonomi global yang belum menampakkan solusi berkesan dan relevan, telah menyebabkan taraf sosioekonomi rakyat di negara-negara Asia menerima tempiasnya dan menyebabkan berlakunya krisis ekonomi domestik serius. Hal ini akan menjejaskan keamanan dan kestabilan negara.

Justeru, pentingnya kestabilan negara yang akan menyaksikan keseimbangan pembangunan fizikal dengan pembangunan sosial rakyat bagi mendepani masalah-masalah kekusutan ekonomi global hari ini. Kestabilan sesebuah negara itu wujud melalui pelbagai cara:-

Cubaan atau ujian tidak berasas terhadap keyakinan dan keutuhan sistem politik atau perlembagaan negara dan negeri yang dikucar-kacirkan oleh pihak-pihak tertentu dengan menyaksikan berlakunya domino effect harus diselesaikan secara bijaksana.

Cubaan menguji kekuatan dan pengaruh parti serta mempengaruhi fikiran dan tindakan rakyat untuk merosakkan suasana perpaduan atau kesejahteraan politik negara harus dihalang dan ditegah supaya kemurniaan dan kesepakatan rakyat terus dipelihara.

Fenomena negatif seperti ini akan menjadi sandaran kepada cubaan praktis jalinan kerjasama antara parti; persaingan kuasa dan pengaruh, perlumbaan penguasaan politik yang memberi isyarat kepada kedudukan politik kerajaan persekutuan yang tidak kukuh dan mengekalkan ancaman-ancaman yang boleh menguggat kestabilan politik negara.

Bukan masanya untuk menguji atau cubaan untuk mencerna perlembagaan negara tetapi fenomena kecelaruan politik hari ini membayangkan mekanisme sistem pemerintahan dan politik negeri serta persekutuan harus dinilai semula seperti mewujudkan dasar-dasar berkaitan kesejahteraan dan pemeliharaan masyarakat majmuk di negara ini secara lebih komprehensif.

Usaha sebegini diharap dapat mendukung amalan demokrasi terpimpin yang lebih efektif di negara ini.

Kegawatan politk dan krisis perlembagaan hari ini mencabar kematangan sistem amalan politik negara sejak kemerdekaan; boleh menjejaskan reputasi kepimpinan dalam kalangan parti politik untuk menampilkan penjelmaan imej positif dalam kalangan rakyat dan pengundi.

Kematangan rakyat bertumpu kepada sejauh manakah parti berpengaruh membuat percaturan politik semasa, apakah rakyat menilai ketelusan, keikhlasan parti memperjuangkan nasib rakyat dan negara; bagaimana sistem dan mekanisme sistem perlembagaan dan politik negara dapat memenuhi keperluan masyarakat dan negara serta mewujukan budaya demokratik baharu yang menganjurkan lebih banyak partisipasi rakyat dalam dunia politik tanah air dan meningkatkan tuntutan keperluan rakyat untuk membangkitkan aspirasi negara mengikut acuan dan keperluan rakyat berbanding keperluan politik.

Kerajaan juga harus mempergiatkan usaha pelaburan asing dan penjanaan pendapatan ekonomi tempatan dengan melonjakkan sektor ekonomi menerusi pelbagai insentif menguntungkan rakyat dan negara.

Selain itu memastikan rakyat menyokong industri tempatan dengan kaedah lebih efisyen termasuklah memperkenalkan kembali sistem percukaian efektif yang boleh memberi pendapatan berterusan kepada kerajaan serta mengurangkan hutang negara.

Seharusnya pendekatan untuk mengurangkan politiking dan membina jaringan ukhuwah sesama parti politik, baik kerajaan atau pembangkang harus dihormati semua pihak.

Dalam hal ini, semua pihak, iaitu parti-parti dalam kerajaan mahupun pembangkang harus faham cabaran ekpnomi global kali ini sangat kritikal dan boleh menyebabkan risiko peruntukan kerajaan terjejas sekiranya ia gagal memperoleh sokongan rakyat.

Seharusnya semua parti politik bersikap lebih matang, tidak menangguk di air keruh, memberi keutamaan kepada kebajikan dan kesejahteraan rakyat dan negara, berbanding prinsip perjuangan politk kepartian yang sudah pasti akan mencetuskan polemik dan konfrantasi dalam kalangan rakyat negara ini.

Tumpuan seharusnya kepada strategi dan bentuk tindakan yang harus diambil oleh kerajaan untuk menyelesaikan permasalahan tersebut dibuat dengan bijaksana.

(Datuk Seri Anwar Ibrahim mengadakan perbincangan terkait hala tuju ekonomi negarabersama-sama ahli ekonomi, YB Datuk Seri Johari Ghani dan Khairy Jamaluddin pada 16 Jun 2023/Foto FB Anwar Ibrahim)

Dalam hal ini semua parti harus duduk semeja dan para pemimpin parti politik lain untuk menyelesaikan masalah negara berkaitan dengan strategi pengawalan penularan COVID-19 dan mencapai persetujuan untuk memberi sokongan penuh kepada kerajaan meneruskan agenda nasional, termasuklah memastikan kemelut politik dan krisi perlembagaan tidak berpanjangan.

Barangkali ada isu yang membuatkan parti-parti politik bertelagah atau tidak berpuas hati dengan kepimpinan kerajaan sekarang, tetapi satu hal yang harus diingat bahawa kemelut ekonomi global pada ketika ini harus diberi keutamaan berbanding dengan perebutan politik yang merugikan rakyat dan negara.

Percaturan sekarang bukanlah satu ugutan atau ancaman dalam senario politik sekarang, tetapi membina keserasian politik terutamanya dalam menghadapi ancaman gelombang ketidaktentuan dan kelesuan ekpnomi global yang berlaku sekarang.

Dalam hal ini, sokongan daripada gagasan Kerajaan Perpaduan pada hari ini dilihat sudah menjelmakan suatu kekuatan dalam institusi kerajaan itu sendiri, mengetengahkan pelan dan perancangan untuk memajukan negara terutamanya menghadapi konflik dan kontroversi sosiopolitik semasa.

Tindakan kerajaan meraih sokongan terhadap kepimpinan negara yang diterajui oleh Kerajaan Perpaduan hari ini menunjukkan bahawa kerajaan bersedia berkorban menaruh prinsip untuk berjuang demi kepentingan rakyat dan negara.

Tanggungjawab parti-parti politik di negara ini seharusnya tidak lupa bahawa perjuangan menegakkan prinsip politik, imej dan reputasi parti tidak membelakangkan usaha untuk meredakan kesengsaraan rakyat menghadapi ancaman-ancaman kekusutan ekonomi glonal hari ini dan bukan bermain dengan strategi politik semata-mata untuk mengaburi isu-isu semasa dalam kalangan rakyat.

Saya tidak menolak bahawa gagasan Kerajaan Perpaduan boleh ke depan dan terus mengepalai kerajaan negara sekiranya ia mampu untuk membuka lebih banyak ruang kerjasama domestik bersama semua parti politik di negara ini demi membantu Kerajaan menyelesaikan masalah yang membelenggu rakyat negara ini.

Dalam hal ini, perjuangan merebut keyakinan dan kepercayaan rakyat terhadap keutuhan Kerajaan Perpaduan hari ini harus diberi keutamaan di samping mempunyai niat murni untuk menjaga kebajikan dan perpaduan saksama dalam kalangan rakyat.

Inilah waktu terbaik bagi semua pihak, baik kerajaan mahupun pembangkang untuk memastikan rakyat tidak dibebani dengan kemelut sosiopolitik, sebaliknya para pemimpin perlu begandingan bahu mencari jalan penyelesaian untuk menyelesaikan isu-isu kritikal masyarakat yang terkesan teruk akibat ancaman kemelesetan ekonomi yang dihadapi hari ini.

Rakyat mahukan pembelaan dan pemeliharaan dari segi sosioekonomi mereka, bagaimana merka akan meneruskan kelangsungan kehidupan, bukannya memperjudikan nasib mereka atas senario politik tidak menentu pada masa sekarang.

Penyatuan semua pihak dalam penyelesaian isu-isu domestik negara sangat bernilai untuk mengembalikan kembali tahap ekonomi di negara ini.

Saranan gencatan politik yang diperjelaskan oleh Datuk Seri Zahid Hamidi menunjukkan Parti UMNO bersedia bekerjasama dengan kerajaan sekarang untuk melestarikan penyatuan kerjasama politik dan memberikan keyakinan kepada rakyat dan para pelabur asing bahawa mereka mampu menjelmakan keamanan dan perpaduan nasional. Pada masa sama membelakangkan kemelut-kemelut yang tidak memberi sumbangan berharga buat rakyat dan negara.

Gesaan penyatuan parti-parti politik untuk menghadapi ancaman dunia, juga pernah disuarakan oleh YDP Agong; ternyata merupakan suatu tindakan bijaksana baginda meleraikan kemelut ini.

Justeru, menjelang pilihan raya negeri dan bulan kemerdekaan nanti, kerajaan diharap akan menampilkan lebih banyak aktiviti perpaduan yang mampu menjelmakan nilai-nilai kesejahteraan dalam kalangan rakyat Malaysia.

PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Pupuk literasi kewangan seawal usia, elak bankrap

Cukup membimbangkan apabila Jabatan Insolvensi Malaysia melalui Statistik Kebankrapan 2022 melaporkan bagi tempoh 2019 sehingga April 2023, terdapat 34,043 kes kebankrapan ditadbir mereka dengan golongan anak muda berumur bawah 25 tahun sebanyak 107 kes, dan berumur  antara 25 - 34 tahun sebanyak 6,341 kes.

Laporan tersebut turut menyebut antara punca utama kes kebankrapan adalah berkaitan pinjaman peribadi, pinjaman perniagaan, dan hutang kad kredit. Gaya hidup berhutang telah menjadi satu amalan biasa pada masa kini. Kadar hutang isi rumah turut berada pada tahap membimbangkan.

Lebih membimbangkan, berdasarkan Malaysian Financial Literacy Survey 2022, majoriti golongan muda berumur 21 tahun ke atas belum mula membuat pelaburan untuk masa hadapan. Dapatan tinjauan tersebut membuktikan majoriti responden (55%) membelanjakan kesemua atau melebihi pendapatan bulanan mereka.

Anak muda juga dilihat cenderung berhutang berikutan banyaknya kemudahan bayaran ansuran ditawarkan institusi kewangan. Kaedah pembelian yang menggalakkan bayaran ansuran atau penangguhan bayaran dengan penggunaan kad kredit turut kelihatan menarik di mata mereka.

Situasi itu berlaku akibat peningkatan kos sara hidup serta keinginan untuk memenuhi gaya hidup mewah.

Trend ini mendorong anak muda untuk bergantung kepada hutang misalnya membuat pinjaman peribadi sedangkan mereka kurang berkemampuan untuk membuat pembayaran balik.

Mereka seolah-olah tidak menyedari bahawa kegagalan melunaskan pembayaran pinjaman peribadi merupakan penyebab utama kebankrapan di Malaysia. Jabatan Insolvensi Malaysia dalam Statistik Kebankrapan 2022 melaporkan terdapat 16,755 kes (49%) melibatkan pinjaman peribadi bagi tempoh 2019 sehingga April 2023.

Di samping itu, kurangnya kesedaran tentang kepentingan pengurusan kewangan, dan keperluan untuk menjaga keseimbangan di antara pendapatan dan perbelanjaan juga telah menyebabkan masalah hutang dalam kalangan golongan muda menjadi semakin meruncing.

Pengetahuan kewangan atau ilmu kewangan adalah sangat penting dan haruslah diperkenalkan seawal mungkin.

Adalah menjadi tanggungjawab semua pihak untuk bersama-sama membantu melahirkan generasi yang lebih celik kewangan. Celik kewangan bermaksud kebolehan menguruskan kewangan termasuklah menabung, melabur dan mengurus hutang.

Celik kewangan sepatutnya menjadi fokus penting dan perlu diberi perhatian oleh golongan anak muda. Mereka boleh mempertimbangkan beberapa saranan sebagai usaha mengurus kewangan dengan lebih baik.

Penting untuk menyediakan pendidikan kewangan kepada anak muda. Sekolah dan institusi pendidikan boleh memperkenalkan mata pelajaran kewangan meliputi aspek seperti pengurusan wang, perancangan bajet, pelaburan, dan pengurusan hutang.

Program-program pendidikan kewangan juga boleh dijalankan melalui kempen-kempen kesedaran kewangan di peringkat komuniti.

Anak muda harus faham cara mengenal pasti pendapatan dan perbelanjaan. Selain itu, mengenali perbezaan di antara keperluan dan kehendak juga sangat penting agar perancangan bajet mereka dapat dibuat dengan baik.

Pelaksanaan bajet dengan teliti, membolehkan wang dibelanjakan dengan lebih berhemat.

Anak muda disaran untuk membentuk tabungan sebagai persediaan kecemasan dan simpanan jangka panjang. Ini membantu mereka menghadapi situasi tidak terduga atau ketidakstabilan kewangan. Memiliki tabungan simpanan dapat membantu mengurangkan kebergantungan kepada hutang dan memupuk sikap berjimat cermat.

Memperkenalkan pelaburan kepada anak muda sebagai kaedah membantu mereka membangunkan kekayaan. Namun ia perlu dimulai dengan ilmu memahami prinsip-prinsip asas pelaburan, risiko yang berkaitan, dan kaedah pelaburan yang bersesuaian. Ini termasuk pelaburan dalam saham, bon, dana indeks, atau hartanah.

Kesedaran pengurusan hutang wajar menjadi pertimbangan utama. Memahami konsep faedah, tempoh bayaran, dan impak hutang terhadap kewangan sangat penting.

Golongan muda perlu didorong untuk mengelak hutang secara berlebihan dan menguruskan hutang dengan berdisiplin, termasuk membuat bayaran bulanan yang tepat dan hanya berhutang bagi keperluan yang mendesak.

Dalam era digital, anak muda perlu berilmu pengetahuan dan punyai kesedaran tinggi terhadap kewangan digital. Penggunaan aplikasi perbankan dalam talian, pembayaran digital, dan keselamatan bagi urus niaga dalam talian perlu diambil cakna.

Kaedah menjaga privasi dan keselamatan maklumat peribadi semasa menggunakan platform digital juga harus sentiasa diutamakan.

Penting bagi anak muda untuk mendapat sokongan dan bimbingan daripada keluarga, pendidik, dan penasihat kewangan berkelayakan. Anak muda boleh mendapatkan nasihat daripada mereka yang lebih berpengalaman dalam pengurusan kewangan.

Institusi kewangan juga boleh memainkan peranan dengan menganjurkan program-program berkaitan dengan literasi kewangan.

Institusi kewangan boleh bekerjasama dengan institusi pendidikan atau badan-badan berkaitan dalam menghasilkan program-program menarik dan menghiburkan agar dapat menarik minat anak muda untuk lebih mendalami ilmu kewangan.

Pengetahuan dan kemahiran berkaitan celik kewangan adalah penting bagi pengurusan kewangan yang baik dalam masyarakat. Lebih-lebih lagi dalam keadaan kos sara hidup yang semakin meningkat disebabkan peningkatan harga barang, dan keadaan ekonomi tidak stabil berikutan pandemik Covid-19 yang melanda dunia beberapa tahun kebelakangan ini.

Menerusi penerapan lapan saranan ini diharapkan celik kewangan dalam kalangan anak muda di Malaysia dapat dipertingkatkan.

Untuk menjayakan Malaysia Madani yang digagaskan oleh kerajaan, pastinya aset utama negara iaitu anak muda harus diberdayakan terlebih dahulu untuk merealisasikannya dengan lebih berkesan.

PENULIS DR. NOOR AIMI MOHAMAD PUAD ialah Pensyarah Jabatan Perakaunan dan Kewangan, Fakulti Pengurusan dan Muamalah (FPM) dan NORLITA ZAINUDIN, Pensyarah Jabatan Perakaunan dan Kewangan, Fakulti Pengurusan dan Muamalah (FPM), Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


SAUDARA PENGARANGIndustri 4.0 adalah suatu pendekatan dan trend pertukaran data dan automasi terkini dalam teknologi pembuatan. Industri 4.0 mempunyai sifat yang unik dan tersendiri. Ia akan membantu proses pembuatan dan pengeluaran menjadi semakin laju, luas dan mendalam serta mempunyai impak yang menyeluruh. Diasaskan daripada tiga domain teknologi iaitu fizikal, digital dan biologikal, Industri 4.0 mempunyai 9 tonggak teknologi untuk memacu kejayaan industri pembuatan.

Pelbagai peluang dan cabaran dibawa oleh Industri 4.0 kepada dunia dan penghuninya. Pengeluaran dan pengilangan mungkin bertambah cepat dan pantas. Walau bagaimanapun, Industri 4.0 membawa pelbagai cabaran seperti isu keselamatan, keperluan modal, peluang pekerjaan dan kerahsiaan kepada semua pemegang taruh.Hasil tinjauan dan pengamatan penulis, Industri 4.0 turut memberi cabaran khusus kepada sumber manusia yang menjadi tunjang kepadanya iaitu masalah tekanan teknologi (technostress), aduan somatik, gangguan muskuloskeletal, dan stres pekerjaan. Untuk mengatasinya, penulis mencadangkan supaya semua pemegang taruh terutamanya organisasi mengamalkan gaya pengurusan sumber manusia hijau.Pengurusan sumber manusia hijau adalah suatu pendekatan bagi mengurus sumber manusia organisasi yang diambil daripada pengurusan alam sekitar yang telah menarik perhatian ramai sarjana dan penyelidik dari seluruh dunia sejak tahun 1990an lagi. Berdasarkan falsafah teknologi hijau dalam mengurus persekitaran, konsep ini bolehlah ditakrifkan sebagai amalan dan polisi pengurusan sumber manusia yang menghargai persekitaran melalui konsep kejat dan tangkas.

Ia juga bermaksud sebagai suatu pertanggungjawaban organisasi dalam membentuk sumber manusia hijau yang memahami, menghargai dan mengamalkan insiatif hijau serta mengekalkan objektif hijau dalam semua fungsian pengurusan sumber manusia atau semua aktiviti pembangunan, pelaksanaan dan penyelenggaraan sistem pengurusan yang bertujuan menjadikan sumber manusia organisasi sebagai sumber manusia hijau.

(Sumber manusia hijau menangani cabaran Industri 4.0)

Penyelidik lain menghuraikannya sebagai integrasi pengurusan persekitaran korporat ke dalam pengurusan sumber manusia. Ringkasnya di sini, dalam konteks pengurusan sumber manusia hijau, penekanan dan fokus utamanya adalah kelestarian persekitaran daya saing organisasi.

Bagi membolehkan organisasi diurus melalui konsep pengurusan sumber manusia hijau, ia perlulah memiliki sumber manusia yang hijau juga. Sumber manusia hijau dijangka mampu menangani keperluan dan cabaran Industri 4.0. Terdapat 8 ciri utama yang perlu ada pada seseorang sumber manusia organisasi bagi membolehkan individu itu diiktiraf sebagai sumber manusia hijau. Ciri-ciri tersebut adalah seperti berikut:-

terdiri daripada kejat (lean), tangkas, malar segar, luwes (flexible), sihat fizikal, sihat mental, individu seimbang dan produktif.1. Kejat

Konsep kejat ini diadaptasi daripada konsep yang diperkenalkan oleh Toyota dalam pengeluaran automotifnya. Di Toyota, kejat ditakrif sebagai mengoptimumkan pengeluaran melalui kecekapan dan pengurangan pembaziran sumber. Individu yang mempunyai ciri-ciri kejat berupaya mengatur gerak kerjanya untuk menghasilkan lebih nilai dalam hasil kerjanya di samping meminimumkan pembaziran sumber ke tahap yang paling rendah.

Dalam aspek tangkas pula, ia merujuk kepada suatu ciri yang menggambarkan kepantasan dan kecekapan dalam bertindak menangani perubahan. Individu yang tangkas berupaya mencipta dan bertindak balas segera untuk berjaya dalam persekitaran yang tidak menentu, organik dan dinamik.

Individu yang dikatakan sebagai malar segar mempunyai pelbagai kemahiran dan pengetahuan seiring dengan zaman di mana dia berada. Kewujudannya bolehlah disimpulkan sebagai tak lekang dek panas, tak lapuk dek hujan. Dia sentiasa signifikan walaupun hidup melangkaui beberapa zaman.

Dalam aspek lain, sumber manusia hijau adalah luwes yang mana dia berupaya melaksanakan pelbagai fungsian dan peranan dalam suatu masa.

Individu yang sihat secara fizikal dan mampu bekerja menjadi antara ciri penting dalam sumber manusia hijau. Individu yang sihat secara fizikalnya mampu berfikir dan berkelakuan secara normal.

Individu yang sihat secara mental pula mempunyai keupayaan kognitif yang mampu berfikir dengan cergas terutamanya apabila berhadapan dengan situasi pembuatan keputusan dalam kehidupan. Idea yang inovatif juga mudah terhasil apabila individu mempunyai tahap kesihatan dan kecergasan mental yang cemerlang.

Individu seimbang dapatlah digambarkan sebagai individu yang berupaya mengimbangi tuntutan kehidupan peribadi dan kerjaya. Seorang individu memainkan pelbagai peranan dalam hidupnya. Dia adalah ibu/ bapa/ anak, ahli masyarakat dan juga pekerja. Kesemua peranan ini menuntut sejumlah perhatian tertentu. Hanya individu yang bijak mengimbangi kesemua tuntutan dan tanggung jawab tersebut mampu berperanan secara bijak, cekap dan produktif. Selain seimbang dalam kehidupan peribadi dan kerjaya, keseimbangan aspek material dan spiritual juga diperlukan oleh sumber manusia hijau.

Akhirnya, seorang individu iaitu sumber manusia hijau mestilah seorang yang produktif. Individu yang produktif berupaya menjangkau dalam pelaksanaan tugas dan peranannya bagi mencapai sasaran yang telah ditetapkan.Realitinya, Industri 4.0 membawa banyak peluang dan cabaran. Untuk mendepaninya, kita perlu bersedia dari segi fizikal, mental, spiritual dan emosi. Pengurus sumber manusia dan sumber manusia itu sendiri mesti berubah seiring dengan keperluan Industri 4.0.

Ini adalah untuk memastikan mereka kekal relevan walaupun dunia beralih ke era baru. Perubahan pengurusan sumber manusia konvensional kepada pengurusan sumber manusia hijau adalah amat penting sebagai langkah awalan dalam anjakan paradigma sesebuah organisasi. Anjakan paradigma yang diambil oleh organisasi ini amatlah perlu kerana ia bakal menghasilkan sumber manusia hijau. Sumber manusia hijau ini seterusnya akan menjadi seorang adiwira harapan organisasi yang menjuarai semua cabaran Industri 4.0.

(Profesor. Dr. Zafir Khan (kiri) dan Profesor Madya Ts. Dr. Mohd Helmi (kanan)

PENULIS PROF. MADYA TS DR. MOHD HELMI ALI, ialah Timbalan Dekan (Penyelidikan dan Inovasi) Pusat Pengajian Siswazah Perniagaan dan PROF. DR. ZAFIR KHAN MOHAMED MAKHBUL ialah Dekan Pusat Pengajian Siswazah Perniagaan (UKM-GSB) Universiti Kebangsaan Malaysia.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Elaun pelatih industri, tanggungjawab pelajar, universiti & majikan

(Foto tular Rashifa Aljuneid yang menyuarakan bantahan mengenaiisu elaun mahasiswa yang membuat latihan industri dengan membawa sepanduk 'Intern Bukan Buruh Percuma'/Twitter @youngaljuneid)

SAUDARA PENGARANGIsu pembayaran elaun kepada pelatih latihan industri hangat diperkatakan sejak pertengahan tahun ini.Pada 7 Jun lalu, Ahli Parlimen Muar, Syed Saddiq Syed Abdul Rahman mencadangkan agar pihak kerajaan memperkenalkan Akta Latihan Amali Berbayar bagi memastikan setiap majikan menyediakan elaun yang berpatutan kepada pelatih.Isu ini meraih lebih perhatian apabila seorang pelajar di sebuah universiti awam, Rashifa Aljuneid telah membawa sepanduk ’Intern bukan buruh percuma’ di sekitar kampusnya dan memuat naik ke akaun Twitternya @youngaljuneid pada 17 Jun lalu lantas tular. Rashifa menyatakan kerisauannya tentang perjalanan latihan industri yang akan ditempuhinya pada semester hadapan sekiranya bakal majikan tidak menyediakan bayaran elaun yang mencukupi atau tiada bayaran langsung.

Dalam hal ini, Persekutuan Majikan-majikan Malaysia (MEF) tidak bersetuju sekiranya kerajaan mewajibkan pembayaran elaun ke atas syarikat-syarikat yang mengambil tenaga pelatih latihan industri. Presidennya, Datuk Dr. Syed Hussain Syed Husman dipetik sebagai berkata syarikat biasanya membuat bayaran mengikut kemampuan dan cadangan bayaran minimum RM1,500.00 sebulan tidak boleh dilaksanakan secara drastik terutama kepada syarikat-syarikat perusahaan mikro.Di pihak kerajaan, ia menarik perhatian Perdana Menteri yang meminta syarikat menggunakan budi bicara dalam soal pembayaran dengan mengambil kira sumbangan pelatih kepada syarikat, namun tidak bercadang untuk mewajibkannya. Kementerian Sumber Manusia dilaporkan sedang meneliti isu pembayaran elaun dan memandang serius kebajikan pelatih latihan industri.Dalam polemik ini, tiga pihak perlu jelas dengan peranan dan tanggungjawab masing-masing bagi memastikan kelancaran latihan industri agar objektif sebenar tercapai. Tiga pihak tersebut adalah pelajar, universiti dan majikan.Peranan dan tanggungjawab pelajar Pelajar diberi kebebasan untuk memilih penempatan latihan industri asalkan skop pekerjaan yang dimohon adalah berkaitan dengan bidang pengajian. Oleh itu, pilihlah tempat yang sesuai dengan ilmu dan kemahiran yang dimiliki.Setelah mengenal pasti organisasi yang sesuai, kaji dahulu latar belakang syarikat dan cari maklumat-maklumat penting mengenai organisasi:- Dapatkan maklumat mengenai pembayaran elaun dan berapa jumlah elaun yang akan diberikan. Jika tiada elaun atau tiada kemudahan lain yang diberikan, pelajar boleh mengenepikan hasrat untuk memohon di organisasi tersebut dan mencari penempatan lain.- Semak lokasi organisasi, adakah mudah untuk mendapatkan pengangkutan awam atau berdekatan dengan rumah yang bakal disewa. Kadang-kadang alamat organisasi yang tertera adalah alamat ibu pejabat, sedangkan lokasi sebenar penempatan latihan industri adalah di pejabat cawangan yang beralamat di tempat yang berbeza.- Periksa tempoh masa bekerja dalam sehari dan jumlah hari bekerja dalam seminggu. Ada organisasi yang memperuntukkan waktu bekerja dari jam 8 pagi hingga 5 petang, ada yang bermula dari jam 9 pagi hingga 5 petang, malah ada juga yang beroperasi dari jam 10 pagi hingga 6 petang. Di samping itu, ada syarikat yang beroperasi lima hari seminggu, ada enam hari seminggu, malah ada juga syarikat perniagaan yang beroperasi pada hujung minggu. Maklumat ini penting agar pelajar bersiap-sedia untuk mematuhi masa bekerja di organisasidan merancang kehidupan sepanjang menjalani latihan industri.- Nilaikan sendiri apakah operasi organisasi tersebut sesuai dengan kemampuan, kesediaan dan kecenderungan pelajar untuk menjalani latihan industri dalam tempoh yang telah ditetapkan oleh universiti. Ini bagi mengelak pelajar daripada rasa tertekan setelah menjalani latihan industri kerana hal-hal yang tidak diteliti terlebih dahulu.- Dapatkan nasihat dan panduan daripada pensyarah serta pandangan dan doa daripada ibu bapa dalam memilih organisasi. Peranan universitiSebagai institusi pendidikan, pihak universiti harus mendidik pelajar untuk membuat pertimbangan yang bijak ketika memohon penempatan latihan industri.Tanamkan ke dalam jiwa pelajar tujuan sebenar menjalani latihan industri yang berupa serampang dua mata.- Pertama, organisasi latihan industri adalah tempat untuk mempelajari ilmu dalam dunia pekerjaan dan perkara-perkara baharu yang tiada atau kurang ditekankan dalam silibus pengajian.- Kedua, pelajar harus dijelaskan bahawa latihan industri adalah platform untuk mempraktikkan segala ilmu dan kemahiran yang telah dipelajari di bilik kuliah untuk disumbangkan kepada organisasi di bawah pengawasan seorang penyelia.Ia bukanlah tempat untuk menonjolkan kehebatan diri dan mendapat upah yang lumayan, sebaliknya latihan industri adalah ruang dan peluang untuk meningkatkan pelbagai jenis kemahiran dalam dunia pekerjaan sebenar dan menimba pengalaman profesional.Nasihati pelajar agar sentiasa mematuhi apa sahaja arahan majikan asalkan ia tidak melanggar undang-undang dan bertentangan dengan ajaran agama. Ini adalah kerana semua tugasan yang dilakukan adalah untuk mengayakan pengalaman dan membina sikap.Pelajar harus ditanam sikap menghormati majikan. Sekiranya melakukan kesilapan dan ditegur oleh majikan, pelajar hendaklah mengakui kesilapan tersebut, memohon maaf dan berusaha untuk tidak mengulanginya.Pelajar harus diingatkan bahawa majikan berhak dan mempunyai kuasa untuk menamatkan latihan industri sekiranya pelajar didapati melanggar peraturan-peraturan organisasi. Sekiranya pelajar mendapat surat pemberhentian daripada organisasi kerana masalah disiplin umpamanya, pelajar akan mendapat gred F (gagal) dan terpaksa mendaftar semula kursus latihan industri pada semester berikutnya.Dalam masa yang sama, pelajar juga harus diberikan pemahaman bahawa latihan industri adalah syarat untuk layak bergraduasi. Pelajar sepatutnya bersyukur dan berterima kasih atas peluang yang diberikan oleh organisasi yang sudi menerima permohonan pelajar dan menawarkan latihan industri bagi menamatkan pengajian.Bayangkan sekiranya tiada organisasi yang mahu menerima pelajar, maka sudah pasti pelajar tidak boleh bergraduasi dalam tempoh yang telah ditetapkan.Peranan majikanOrganisasi yang mengambil pelajar universiti untuk menjalani latihan industri hendaklah memastikan pelatih yang dipilih mempunyai latar belakang pengajian yang sesuai dengan keperluan organisasi.Majikan hendaklah memberi tugasan yang sesuai dengan kemahiran pelajar agar mereka dapat melakukan tugasan dengan yakin serta dapat menyumbang idea dan kreativiti kepada organisasi.Adalah tidak adil untuk melayan pelatih seperti pekerja tetap yang lebih berpengalaman kerana organisasi yang mengambil pelatih universiti sebenarnya turut memainkan peranan untuk mengasah bakat dan kemahiran pelajar sebagai persediaan mereka menempuh alam pekerjaan sebenar pada masa hadapan. Oleh itu, tugasan yang diberikan hendaklah dirancang dan diselia untuk sebarang penambahbaikan oleh pelajar.Isu pokok latihan industri mengenai pemberian elaun yang diperdebatkan baru-baru ini diharap dapat membuka mata organisasi yang menawarkan penempatan latihan industri kepada pelajar untuk mempertimbangkan desakan ekonomi yang dihadapi pelajar.Walaupun tiada upah minimum yang dikenakan setakat hari ini, organisasi disarankan untuk menyediakan sejumlah peruntukan kepada pelatih sebagai wang saguhati atau sekurang-kurangnya menyediakan kemudahan tempat tinggal yang berdekatan dengan tempat bekerja bagi menampung kos kediaman dan pengangkutan.Kesimpulannya, semua pihak harus tahu tanggungjawab dan peranan masing-masing baik pelajar, universiti mahupun organisasi. Ia berbalik kepada niat dan kefahaman tentang tujuan sebenar pelaksanaan latihan industri.Universiti sebagai penyedia pendidikan tinggi harus menyampaikan dengan jelas tujuan utama latihan industri kepada pelajar dan organisasi. Pelatih dan majikan perlu bertanggungjawab ke atas setiap pilihan yang dibuat. Di pihak pelajar, mereka diberi kebebasan untuk memilih tempat bagi menjalani latihan industri. Manakala di pihak organisasi pula, mereka berhak menapis pelajar yang memenuhi kriteria yang diperlukan dalam organisasi.Sekiranya pelajar dididik dengan tujuan utama latihan industri serta bijak dan teliti dalam memilih penempatan latihan industri, isu elaun mungkin tidak timbul dan bukan menjadi kebimbangan pelajar lagi. Begitu juga dengan majikan. Sekiranya pihak organisasi mempunyai perancangan yang baik bagi pengambilan pelatih latihan industri dan mengambil pelajar yang benar-benar layak, sumbangan pelajar kepada organisasi akan diambil kira dan mereka diberi upah atau kemudahan yang setimpal dengan status pelajar sebagai pelatih.PENULIS DR. AINURLIZA MAT RAHIM, Pensyarah Kanan Program Komunikasi Media Baharu Fakulti Kepimpinan dan Pengurusan Universiti Sains Islam Malaysia (USIM).Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Duduki SPM demi masa depan lebih cemerlang?

Pendedahan Kementerian Pendidikan (KPM), bahawa hampir 30,000 calon tidak menduduki peperiksaan Sijil Pelajaran Malaysia (SPM) tahun lalu agak mengejutkan. Angka tersebut turut melibatkan calon persendirian yang berdaftar untuk mengambil hanya satu atau dua mata pelajaran.

Ia agak membimbangkan, terutama ketika Malaysia sedang pesat membangun menuju negara maju.

Menteri Pendidikan, Fadhlina Sidek dalam pada itu memberi jaminan punca calon tidak menduduki peperiksaan tersebut akan diteliti dan diatasi.

Beliau memaklumkan masalah calon tidak menduduki peperiksaan itu bukan perkara baharu. Ia telah berlanjutan sejak sekian lama, namun tiada tanda-tanda ia berkurang.

Pelbagai persoalan timbul, mengapakah ia terjadi, sedangkan SPM merupakan peperiksaan utama di Malaysia. Ada pendapat menyatakan sesetengah daripada calon tersebut merupakan pelajar daripada kelas belakang.

Mungkin merasakan tiada harapan untuk mendapat keputusan yang cemerlang, membuatkan mereka putus asa dan tidak mahu mendudukinya. Tidak kurang juga pelajar yang tercicir akibat kemiskinan.

Terpaksa dan ada juga dipaksa bekerja bagi membantu keluarga.

Bagi golongan ini, peluang masih terbuka dengan menduduki semula peperiksaan tersebut. Namun, bagaimana pula bagi mereka yang tidak lagi merasakan sijil peperiksaan tersebut berharga?

Apatah lagi, tidak merasakan pentingnya budaya menuntut ilmu bagi membentuk sebuah negara bangsa yang berjaya. Hal ini perlu diteliti dengan lebih lanjut oleh masyarakat seluruhnya.

Menuntut ilmu bukan semata-mata untuk mendapatkan pekerjaan yang baik, bergaji tinggi dan menghimpun kekayaan. Ia pastinya lebih daripada itu.

Ilmu dapat mengangkat martabat bangsa, membina adab dan budi pekerti tinggi serta membina sebuah negara bertamadun.

Apalah maknanya jika bergelar negara maju, namun masyarakatnya tidak memiliki ketinggian adab dan budaya. Ditambah pula cabaran digital masa kini, budaya menimba ilmu setinggi mungkin, semakin terhakis.

Bayangkan, belasan ribu pelajar tidak mengambil SPM saban tahun, itu belum lagi mereka yang mendudukinya namun hanya mendapat keputusan cukup-cukup makan. Mahu menyambung ke peringkat diploma atau ijazah sukar, akhirnya lebih selesa bekerja.

Sebenarnya, bagi yang kurang berpotensi untuk pergi lebih jauh dalam bidang akademik, kerajaan telah pun menyediakan pelbagai peluang. Boleh sahaja mengambil kursus kemahiran di pusat latihan kemahiran awam ataupun swasta yang menawarkan Sijil Kemahiran Malaysia. Selain, meningkatkan kemahiran menerusi Pendidikan dan Latihan Teknikal dan Vokasional (TVET).

TVET merupakan proses pendidikan menerusi latihan atau kemahiran yang mempunyai hala tuju pekerjaan lebih jelas, dengan penekanan utama terhadap amalan industri. Pastinya, lepasan TVET berpotensi mendapat kerja lebih baik, susulan pengkhususan bidang kemahiran yang ditawar.

Pun begitu, ada juga sesetengah pelajar yang boleh melanjutkan pelajaran ke peringkat lebih tinggi, namun memilih untuk mencipta kekayaan menerusi jalan mudah.

Peralihan teknologi digital ketika kini menyaksikan golongan tersebut lebih memilih untuk TIDAK menyambung pelajaran, sebaliknya lebih seronok menjadi pempengaruh di pelbagai platform media sosial.

Ada yang berpendapat, jika seawal usia sudah boleh bergelar jutawan, apalah gunanya lagi membuang masa menimba ilmu di peringkat tertinggi. Idea begini sebenarnya tidak begitu tepat. Kaya dan berilmu pastinya lebih baik daripada hanya bergelar jutawan semata-mata. Ia hanya menjadikan pemikiran dalam masyarakat tidak berkembang.

Contohnya telah banyak dilihat, berharta, namun kurang beradab sopan dan bertatasusila. Malah, menghalalkan apa jua cara semata-mata mahu mengejar nama dan kekayaan.

Perdana Menteri, Datuk Seri Anwar Ibrahim sebelum ini juga mahu anak-anak muda bangkit membangunkan semula negara dengan ketinggian ilmu. Katanya, kekuatan generasi muda hanya dapat direalisasi menerusi sikap suka membaca dan menimba ilmu.

Sikap tersebut, jelas beliau semakin berkurang apabila media sosial mula menjadi tumpuan masyarakat. Jika golongan muda berhenti menjadikan budaya menimba ilmu sebagai keutamaan, harapan melihat Malaysia berkembang sebagai sebuah negara maju dan madani sukar dicapai.

Untuk itu, golongan tersebut perlu diterapkan semula mengenai kepentingan menuntut ilmu. Tidak hanya sebagai panduan untuk hidup, sebaliknya, mengembangkan ketamadunan dan peradaban. Ia selari usaha Malaysia menuju negara maju dan moden di masa hadapan.

PENULIS ASHRIQ FAHMY AHMAD ialah Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Strategi advokasi tangani kempen boikot kelapa sawit

Menjelang dua tahun lagi, penguatkuasaan pengharaman import minyak kelapa sawit dari Malaysia dan Indonesia akan menjadi realiti. Malaysia akan terkesan teruk dengan keputusan tersebut, memandangkan Eropah adalah negara pengimport minyak kelapa sawit terbesar yang menyumbang sebanyak  RM11 billion; RM777.7 juta  melibatkan eksport 235,291 ton biodiesel.

Situasi bertambah kronik, apabila baru-baru ini, Iceland telah mengumumkan penghapusan penggunaan minyak kelapa sawit dalam produk negaranya dan diramalkan bahawa lebih banyak negara Eropah akan mengikuti negara itu untuk penghapusan penggunaan mintak kepala sawit.

Tidak cukup dengan itu, Kerajaan India juga mengambil keputusan sama untuk membaikot eksport minyak kelapa sawit Malaysia berikutan campur tangan Malaysia terhadap isu kewarganegaraan India di Punjabi baru-baru ini.

Kebimbangan yang semakin ketara terhadap kesan pengharaman eksport minyak kelapa sawit ini sudah tentu menjejaskan prestasi ekonomi negara memandangkan minyak sawit merupakan salah satu daripada pengeksport terbesar negara bernilai lebih AS $ 20billion setahun,  turut memberi kesan serius kepada kualiti kehidupan lebih 650,000 pekebun-pekebun kecil di negara ini.

Antara sebab pengharaman import Minyak Kelapa Sawit Malaysia oleh Kesatuan Eropah bertumpu kepada isu-isu berkaitan industri minyak sawit yang menjadi punca utama penebangan hutan, selain saliran gambut dan kerugian biodiversiti yang telah memberi kesan kepada kehidupan spesies, kesan perubahan cuaca dan pencemaran yang terancam; banyak dipropagandakan oleh badan badan bukan kerajaan dan aktivitis alam sekitar di Eropah dalam siri-siri kempen mereka.

Banyak usaha telah dilakukan oleh Lembaga Minyak Sawit Malaysia (MPOB) dan Lembaga Kemjauan Tanah Persekutuan (Felda) untuk menepis persepsi negatif media sosial yang dipropagandakan oleh aktivitis-aktivitis berhubung kempen pengharaman komoditi itu tetapi tidak menunjukkan kesan efektif.

Baru-baru ini kajian yang dibiayai oleh Geran Penyelidikan Translational, Kementerian Pengajian Tinggi kepada sekumpulan penyelidik dari beberapa buah universiti dalam dan luar negara berkaitan dengan impak isu minyak kelapa sawit ini mendedahkan strategi komunikasi berkesan dan langkah-langkah yang perlu diambil oleh kerajaan dan industri bagi mengangani ancaman propaganda ini.

Kajian yang menyorot pandangan golongan akedemia, aktivitis alam sekitar dan komuniti di beberapa negara Eropah seperti di Paris, Amsterdam dan Vienna untuk mengupas dan mengenal pasti punca kegagalan penyaluran komunikasi untuk mengekang persepsi negatif masyarakat Eropah terhadap komoditi ini.

Di samping itu juga kajian dilakukan itu mendekati sikap, tingkah laku dan keyakinan masyarakat Eropah terhadap impak kempen isu-isu alam sekitar berkaitan minyak kelapa sawit yang terdedah kepada mereka.

Ternyata bahawa persepsi masyarakat terhadap penularan kempen baikot minyak kelapa sawit yang dibuat di benua itu hanya berdasarkan kepada provokasi maklumat tanpa fakta jelas, menyeluruh dan adil.

Artikel berkaitanMalaysia-Indonesia sepakat pertahan kepentingan kelapa sawitFadillah tiba di Brussels, bawa misi kelapa sawit ke EU dan LondonMalaysia cari pendekatan bersama Indonesia hadapi sekatan produk minyak kelapa sawit

Justeru, industri minyak sawit pada masa ini harus mengatur strategi intervensi berasaskan hasil dan tidak bertumpu kepada nilai pengeluaran komoditi semata-mata. Reputasi terhadap industri ini harus diberi keutamaan dan perancangan segera proses komunikasi strategik diperlukan bagi menangani kemelut ini.

Walaupun aktivis alam sekitar menyerang industri minyak sawit kerana sumbangan industri ini kepada penebangan hutan dan kehilangan biodiversiti, aktivis – aktivis itu gagal dalam menyerlahkan fakta-fakta berasaskan bukti secara saintifik.

Selain itu, meskipun terdapat cadangan penggunaan pelbagai jenis minyak untuk menggantikan hasil komoditi ini, ia tidak memperkukuhkan dengan fakta dan tidak dapat menyelesaikan isu penebangan hutan. Ini kerana aktiviti penebangan hutan masih akan dilakukan untuk menghasilkan pelbagai jenis minyak tersebut.

Suatu pendekatan advokasi strategi perhubungan awam untuk menilai keberkesanan komunikasi diperlukan bagi menangani isu baikot minyak kelapa sawit, dengan mengambil kira aspek-aspek seperti:-

Sekiranya pendekatan seumpama  ini dapat dilaksanakan dengan strategik dan sistematik, reputasi industri kelapa sawit di negara ini dapat dipulihkan dan keyakinan masyarakat terhadap kredibiliti industri ini akan dapat dikembalikan.

PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Rebut tawaran perlindungan takaful demi masa depan

Malang tidak berbau, sakit datang tidak berjemput. Umpama kata orang lama ‘sediakan payung sebelum hujan’.

Perlindungan takaful menjadi salah satu komponen penting dalam pengurusan kewangan masa hadapan. Tujuan perlindungan takaful adalah untuk jaminan keselamatan diri sendiri dan keluarga.

Namun, masih ramai daripada kita yang masih tidak ada perlindungan takaful untuk diri sendiri mahupun keluarga. Ini selari dengan kenyataan yang pernah dikeluarkan Menteri Kewangan bahawa pengambilan takaful atau insurans adalah rendah dalam kalangan golongan B40.

Perkara ini mungkin susulan faktor ekonomi pasca pandemik yang tidak memberangsangkan dan peningkatan kos sara hidup. Perlindungan takaful kurang diambil kira dalam perancangan kewangan keluarga terutamanya dalam kalangan golongan B40.

Namun hakikatnya bagi golongan ini, yang mungkin tidak mempunyai wang simpanan mencukupi untuk menghadapi perkara luar dijangka, takaful wajar dipertimbangkan sebagai satu komponen pengurusan kewangan yang perlu diambil kira dalam perancangan kewangan individu.

Menerusi pelan takaful berpatutan, pencarum akan memperoleh perlindungan kewangan mencukupi bagi menangani perkara-perkara tidak dijangka seperti kebakaran rumah, diberhentikan kerja, kemalangan jalan raya dan lain-lain.

Terdapat pelbagai faktor yang boleh dipertimbangkan oleh golongan B40 dalam merancang dan mengurus kewangan mereka seperti perlindungan kesihatan. Pelan takaful kesihatan ini amat penting bagi golongan B40 yang mungkin memerlukan akses kepada perkhidmatan perubatan berkualiti tinggi pada masa hadapan tanpa perlu bimbang dengan kos perubatan yang semakin meningkat.

Selain itu, pencarum juga boleh melindungi pendapatan mereka dengan mencarum dalam pelan perlindungan pendapatan. Pelan takaful seperti itu, dapat memastikan pendapatan seseorang berada dalam keadaan stabil sekiranya ditimpa musibah atau kecelakaan pada masa hadapan.

Perlindungan takaful hayat pula dapat membantu keluarga golongan B40 mengatasi krisis kewangan sekiranya berlaku kematian penyumbang nafkah atau ketua keluarga. Terutama sekiranya si mati meninggalkan tanggungan yang masih hidup bagi meneruskan kehidupan mereka.

Jika golongan B40 mempunyai harta, perlindungan takaful harta amat perlu bagi melindungi nilai harta mereka contohnya seperti perlindungan takaful pemilik rumah dan isi rumah bagi mengurangkan kos penggantian serta pembaikan rumah. Jika berlaku kerosakan akibat kebakaran, kilat atau letupan domestik, perlindungan takaful dapat membantu pencarum untuk memperoleh nilai pampasan bagi kerosakan tersebut serta ia dapat melindungi nilai aset kediaman tersebut.

Pelan takaful pendidikan juga penting untuk dipertimbangkan. Peningkatan kos pendidikan semasa dan mungkin akan terus meningkat pada masa hadapan, pelan takaful dapat membantu meringankan beban ibu bapa untuk membayar yuran pengajian di universiti kelak.

(Ketua Setiausaha Kementerian Pendidikan Tinggi Datuk Seri Abdul Razak Jaafar (empat, kiri) pada Majlis Pelancaran Cabutan WOW Simpan SSPN 2023 di sebuah hotel di ibu kota/Fail foto 16 Januari 2023/fail BERNAMA)

Terdapat pelbagai inisiatif disediakan pihak kerajaan dalam mengalakkan masyarakat untuk memiliki perlindungan takaful sebagai cabang kepada pengurusan kewangan masa depan keluarga.

Bank Negara Malaysia (BNM) dengan kerjasama syarikat-syarikat penyedia insurans dan takaful telah mewujudkan satu inisiatif bagi membantu golongan B40 untuk memiliki perlindungan insurans dan takaful hayat  melalui produk Perlindungan Tenang.

Inisiatif itu membolehkan golongan B40 mencarum atau menyertai pelan perlindungan mampu milik serta mudah difahami dengan proses tuntuan yang senang dan ringkas.

Skim Perlindungan Tenang yang meliputi takaful hayat, kemalangan diri, kerosakan harta benda dan lain-lain mampu dimiliki dengan kadar caruman dari serendah RM1 sebulan dan pelannya boleh diperbaharui setiap tahun.

Selain skim Perlindungan Tenang, terdapat juga produk SSPN Plus yang ditambah baik daripada Skim Simpanan Pendidikan Nasional (SSPN) sedia ada yang mempunyai manfaat takaful berserta nilai caruman yang murah dan komprehensif serta digabungkan bersama simpanan pendidikan anak-anak.

SSPN Plus merupakan produk simpanan yang ditawarkan oleh Perbadanan Tabung Pendidikan Tinggi Nasional (PTPTN) bagi tujuan pendidikan tinggi dengan kerjasama syarikat-syarikat penyedia takaful iaitu Hong Leong MSIG Takaful, Great Eastern Takaful Berhad dan Takaful Ikhlas Family Berhad.

SSPN Plus menawarkan perlindungan kepada pendeposit dan penerima manfaat yang boleh dijadikan sebagai pengganti pendapatan pendeposit sekiranya berlaku musibah ke atas mereka. Selain itu, pendeposit turut dapat menikmati pelepasan cukai tahunan bagi simpanan ini.

Pakej yang ditawarkan oleh SSPN Plus adalah berbentuk simpanan dan langganan takaful serendah RM30 sebulan.

Selain itu, syarikat-syarikat penyedia takaful lain juga banyak menawarkan pelan takaful dengan nilai langganan mampu milik terutamanya untuk golongan B40.

Malahan syarikat-syarikat itu menawarkan pelan dengan pendaftaran mudah seperti cara permohonan secara dalam talian serta ada juga yang menawarkan pelan tanpa perlu pemeriksaan kesihatan dibuat oleh pemohon.

Namun, pemilihan pelan takaful perlu disesuaikan dengan keperluan dan kemampuan pencarum, seperti jenis pelan, nilai caruman dan tempoh caruman bulanan. Pemilihan pelan takaful yang tepat dapat membantu golongan B40 mencapai matlamat kewangan mereka dan mengekalkan kestabilan kewangan pada masa hadapan.

Melihat dan memahami takaful sebagai salah satu instrument diperlukan dalam pengurusan kewangan; masyarakat perlu terus disokong oleh banyak pihak.  Tawaran pelbagai inisiatif serta pelan takaful pada harga mampu milik, maka golongan B40 mampu merancang kewangan mereka dengan lebih baik dan teratur.

Justeru, peluang melindungi keluarga dengan takaful melalui inisiatif kerajaan wajar dijadikan pertimbangan demi mencorak kestabilan kewangan yang lebih baik pada masa hadapan.

PENULIS NURAULIANI JAMLUS RAFDI, ialah Ketua Program Sarjana Kewangan Islam, dan NUZUL AKHTAR BAHARUDIN ialah, Pensyarah, Jabatan Perakaunan dan Kewangan, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


PEDi pacu ekonomi digital, pemangkin basmi miskin tegar

SAUDARA PENGARANGMenelusuri lonjakan kadar pengeluaran dan penggunaan teknologi digital oleh individu, perniagaan, syarikat dan di pihak Kerajaan sendiri bagi tujuan aktiviti ekonomi dan sosial semenjak negara kita dilanda wabak pandemik global COVID-19, telah meletakkan ekonomi digital sebagai salah satu agenda nasional yang terpenting pada ketika ini.Sejajar dengan perkembangan global semasa, kerajaan pimpinan Datuk Seri Anwar Ibrahim, perdana menteri telah menekankan kepentingan ekonomi digital bukan sahaja di dalam negara, malah usaha memperkasa ekonomi digital ini turut diberi tumpuan khusus oleh perdana menteri semasa lawatan rasmi ke luar negara terutamanya ketika lawatan ke negara China, baru-baru ini.Hasil lawatan ke negara China, kerajaan telah berjaya membawa pulang komitmen pelaburan yang bernilai RM170 bilion yang secara tidak langsung bukan sahaja akan memberi impak yang positif kepada Keluaran Dalam Negeri Kasar (KDNK) kelak malah dalam masa yang sama akan meningkatkan kadar pelaburan langsung asing negara kita.Sehubungan dengan itu, hala tuju jelas Perdana Menteri mengenai keperluan penjanaan ekonomi digital di peringkat antarabangsa telah disambut baik dan seterusnya diperluaskan ke peringkat komuniti oleh Kementerian Komunikasi dan Digital (KKD) di bawah pimpinan Fahmi Fadzil selaku menteri yang bertanggungjawab.Menteri Komunikasi dan Digital telah mengenal pasti peranan penting sebanyak 911 buah Pusat Ekonomi Digital (PEDi) di seluruh negara sebagai platform bukan sahaja untuk meningkatkan kadar ekonomi digital dan KDNK negara, malah untuk meningkatkan hasil pendapatan rakyat melalui aktiviti-aktiviti keusahanan secara digital.

Tidak cukup dengan itu, sebanyak 186 lagi PEDi baharu yang dirancang untuk diwujudkan di seluruh negara dalam usaha mencapai sasaran sekurang-kurangnya terdapat satu PEDi di dalam setiap DUN. Hasrat untuk menoktahkan kemiskinan tegar dalam kalangan rakyat menerusi memanfaatkan fungsi PEDi adalah satu usaha murni yang praktikal dan berkesan.Peningkatan hasil pendapatan usahawan-usahawan yang mendaftar dan dilatih oleh PEDi adalah bertitik-tolak daripada usaha berterusan Suruhanjaya Komunikasi dan Multimedia Malaysia (MCMC) yang kini di bawah seliaan Tan Sri Mohamad Salim Bin Fateh Din selaku Pengerusi melalui pendekatan-pendekatan strategik dengan berkolaborasi dengan agensi-agensi Kerajaan yang lain serta penglibatan pihak swasta terutamanya dalam sektor e-dagang.Selain daripada berfungsi untuk menyediakan capaian Internet secara kolektif bagi masyarakat dan kawasan yang kurang mendapat liputan, PEDi turut berperanan sebagai platform kepada masyarakat setempat untuk mengikuti pelbagai kursus dan latihan berasaskan teknologi dan komunikasi maklumat (ICT), mengambil bahagian dalam program untuk mengasah kemahiran dalam perniagaan e-dagang, serta aktiviti yang menggalakkan penciptaan baharu berasaskan digital, penyebaran dan penguasaan ilmu pengetahuan digital.Dalam masa yang singkat, PEDi telah terbukti mampu meningkatkan pendapatan bulanan para usahawan mikro, kecil dan sederhana melalui siri latihan dan bimbingan yang diberikan bagi memastikan model perniagaan para usahawan ini bersifat anjal dan berdaya tahan tanpa mengira waktu termasuk ketika endemik mahupun pandemik.Selain daripada itu juga, PEDi juga boleh dilihat sebagai platform yang mencipta peluang pekerjaan sebagai usahawan sepenuh masa dalam situasi di mana sesebuah komuniti itu kekurangan peluang pekerjaan. Inilah budaya baru yang boleh dicipta dan diterapkan di dalam komuniti setempat berbanding dengan amalan keluar mencari pekerjaan di bandar-bandar besar.

Perkembangan ini adalah bersifat ‘serampang dua mata’ yang mana bukan sahaja mendorong kepada peningkatan ekonomi di kawasan luar bandar, malah mengurangkan cabaran kepadatan pendudukan yang kian meninggi di bandar.Antara kaedah pelaksanaan berkesan PEDi adalah secara kerjasama strategik awam-swasta melalui agensi-agensi kerajaan yang berkaitan dengan memberi tumpuan untuk menjana pendapatan serta ekonomi rakyat dengan penglibatan di dalam ekonomi digital. Gabungan ketersambungan digital dan aktiviti ekonomi digital menjadi senjata ampuh Kerajaan yang sedang giat dilaksanakan bagi meningkatkan pendapatan rakyat dan dalam masa yang sama meningkatkan sumbangan ekonomi digital kepada KDNK negara.Trend peningkatan sumbangan ekonomi digital kepada Keluaran Dalam Negeri Kasar (KDNK) negara dapat dilihat sejak beberapa tahun kebelakangan ini yang mana mencatatkan 18.5%, 19.1% dan 22.6% masing-masing bagi tahun 2018, 2019 dan 2020. Ini sekali gus meletakkan negara kita kini sedang berada di landasan yang tepat untuk mencapai sasaran 25.5% pada tahun 2025.Dalam usaha merealisasikan usaha ini, MCMC yang merupakan salah satu daripada agensi di bawah Kementerian Komunikasi dan Digital (KKD) merupakan antara peneraju utama dan watak penting sejajar dengan visi Suruhanjaya yang telah digariskan iaitu untuk mewujudkan industri komunikasi dan multimedia yang berdaya saing, cekap dan kian mengawal selia kendiri yang menjana pertumbuhan bagi memenuhi keperluan ekonomi dan sosial negara.Akhir sekali, semangat ‘Malaysia MADANI’ menjadi pemangkin dan pelengkap kepada matlamat penubuhan serta pengisian PEDi itu sendiri kerana seiring dan bertepatan dengan gagasan Malaysia MADANI iaitu merupakan suatu ikhtiar secara bersepadu dan holistik untuk menjadikan segala dasar dan pelaksanaan di Malaysia yang lebih manusiawi.PENULIS, MUHAMMAD IQBAL IKHWANDI BIN MAT ZIN, AJK Biro Komunikasi Pertubuhan Mesra Pengguna Malaysia (PMPM).


Latihan industri pembuka laluan kerjaya

Perkembangan dalam dunia pengajian tinggi di Malaysia semakin meningkat dari semasa ke semasa. Graduan-graduan tahun 70-an hingga 90-an sentiasa tercari-cari peluang pekerjaan yang sesuai untuk mereka sejurus tamat pengajian di institusi pengajian tinggi (IPT).

Namun bermula pada tahun 2000 kesedaran akan kepentingan kebolehpasaran dalam kalangan graduan semakin meningkat.Jika sebelum ini hanya beberapa program seperti perubatan, perguruan mempunyai program sangkutan atau 'attachment' pelajar, program-program lain juga mula menyedari kepentingan menghantar bakal graduan ke industri bagi menjalani latihan.Mengikut laporan Kementerian Pengajian Tinggi, pada tahun 2022, 90.2% graduan telah berjaya mendapatkan pekerjaan sejurus mereka menamatkan pengajian. Kebolehpasaran graduan ini meningkat kepada 10% sejak 2018.Maka istilah seperti 'praktikal' atau 'latihan industri' mula digunakan dan dimasukkan dalam landskap program pengajian pelajar. Pada awalnya, subjek praktikal atau latihan industri ini diletakkan di pertengahan landskap program pengajian.Namun kini, mengambil kira maklum balas industri, boleh dikatakan hampir 90% program-program pengajian meletakkan subjek praktikal atau latihan industri pada semester terakhir supaya pelajar boleh terus diserap dalam organisasi sejurus tamat tempoh latihan industri.

Memahami keperluan latihan industriLatihan Industri adalah satu inisiatif dari Kementerian Pengajian Tinggi (KPT), Institut Pengajian Tinggi Awam dan Institut Pengajian Tinggi Swasta dalam memberi peluang kepada bakal graduan untuk memasuki dunia pekerjaan sebelum mereka tamat pengajian.Mahasiswa akan memasuki dunia pekerjaan melalui latihan industri selama minimum tiga (3) bulan mengikut kehendak standard program masing-masing.Semasa menjalani latihan industri, pelatih akan diberi tugas-tugas yang mereka perlu sempurnakan selama mereka berada di organisasi berkenaan. Mereka akan menimba banyak pengalaman dan menjalankan tugas sebenar dalam skop kerja yang telah diberikan.Objektif di sebalik latihan industriLatihan industri atau praktikal memberi peluang kepada mahasiswa atau bakal graduan untuk memilih organisasi yang berkait dengan program yang mereka sedang pelajari di organisasi-organisasi berkaitan.Latihan industri juga membuka peluang bagi bakal graduan untuk diserap sebagai sebahagian tenaga kerja di organisasi di mana mereka menjalankan latihan industri mereka.KPT juga mahu mahasiswa yang menjalani latihan industri untuk memahami tanggungjawab dalam dunia pekerjaan yang sebenar selain mendapat pengalaman praktikal yang sesuai dengan bidang pengkhususan masing-masing.Latihan industri turut menjadi medan terbaik mengaplikasikan pengetahuan dan kemahiran akademik dalam dunia pekerjaan dan pada masa sama dapat menghayati nilai etika professional dan mengasah kemahiran insaniah yang sesuai dengan persekitaran pekerjaan mereka.Realiti dunia latihan industriMasih ramai pelatih kurang cakna tentang kepentingan latihan industri. Mereka mengambil ringan malah gagal untuk menggunakan latihan industri sebagai batu loncatan untuk memasuki alam pekerjaan.Pelatih perlu menyedari dan memahami objektif mereka dalam menjalankan latihan industri. Ada segelintir pelajar mengambil ringan dan hanya mahu sekadar lulus dan merasakan subjek praktikal atau latihan industri ini sekadar sebagai pelengkap landskap pengajian sahaja.Mereka gagal memahami mengapa perlunya menjalani latihan industri. Menunggu hingga saat-saat akhir untuk memohon penempatan latihan industri mengakibatkan pemilihan organisasi yang terhad ekoran saingan daripada pelatih lain dari kebanyakan universiti yang lazimnya menjalani latihan dalam tempoh yang hampir sama. Akibatnya ada sebahagian mahasiswa yang menempatkan diri di organisasi yang kurang bersesuaian dengan program yang mereka pelajari.Ini seterusnya menjadi punca kepada kurangnya motivasi untuk bekerja dengan berdedikasi dan akhirnya pelatih menjadi kurang disiplin ketika menjalani latihan. Majikan juga mungkin tidak dapat mempertimbangkan mereka sebagai bakal kakitangan. Pelatih perlu keluar dari dunia selesa mereka ketika di universiti ketika menjalani latihan industri. Alam pekerjaan amat berbeza jika dibandingkan dengan kehidupan di universiti.Meningkatkan kompetensi dan daya saing dalam bidang pengkhususan dan keupayaan untuk menghubungkaitkan pengalaman di tempat kerja dengan ilmu yang dipelajari di universiti wajar menjadi perhatian.

Memanfaatkan latihan industriDalam dunia yang sangat mencabar ini terutama sekali selepas era pandemik COVID-19, peluang untuk mendapatkan pekerjaan yang bertepatan dengan bidang pengkhususan adalah sangat kompetatif.Maka, mahasiswa wajar memanfaatkan peluang yang disediakan oleh pihak universiti dan industri dengan sebaiknya.Menerusi latihan industri peluang mahasiswa untuk merebut jawatan kosong yang ditawarkan oleh organisasi adalah lebih tinggi sebelum menamatkan pengajian mereka di universiti secara rasmi.Peluang terbuka luas itu, perlu direbut sebaiknya kerana pengakhiran kepada perjalanan panjang mendapatkan segulung ijazah di universiti sudah tentunya untuk mendapatkan peluang pekerjaan bagi memastikan kelangsungan hidup selepas bergraduasi.Sokongan ibu bapa dan organisasiIbu bapa wajar memainkan peranan yang sangat penting dalam membantu anak-anak mereka dalam pemilihan tempat latihan industri, memberi sokongan yang tidak berbelah bahagi agar latihan industri dapat dijalani dengan penuh keyakinan dan komitmen tinggi.Keputusan latihan industri yang baik bukan sahaja akan meningkatkan Himpunan Purata Nilai Gred (HPNG), namun turut meluaskan jaringan baik untuk mendapatkan kerja sejurus menamatkan latihan industri.Ibu bapa perlu menjadi pasak sistem sokongan yang terbaik kepada anak-anak, kerana mereka sedang dalam proses mengadaptasi hidup mereka dalam dunia pekerjaan. Sudah tentu alam universiti dan alam pekerjaan amatlah berbeza dan mahasiswa harus mempunyai kekuatan mental untuk menjalani latihan industri dengan jayanya.Kesediaan mental yang kuat untuk beraksi dalam dunia sebenar iaitu alam pekerjaan amat diperlukan. Walaupun pihak IPT sentiasa menyediakan pelbagai program sokongan bagi menyediakan mahasiswa memasuki alam pekerjaan, ibu bapa tetap diperlukan sebagai tempat mengadu supaya mereka kekal cekal dan positif dalam menghadapi pelbagai cabaran yang dihadapi.Mutakhir ini kerap dibincangkan tentang isu elaun pelajar-pelajar yang menjalani latihan industri. Saban tahun, walaupun kos sara hidup meningkat, namun masih banyak organisasi yang tidak peka akan isu ini dan tidak memberi sebarang bentuk manfaat kewangan kepada pelatih industri.Isu ini acap kali diutarakan namun, pihak universiti hanya mampu mendengar keluhan pelajar.Namun kini, Kementerian Sumber Manusia sedang meneliti cadangan untuk memberi elaun kepada pelajar-pelajar yang sedang menjalani latihan industri bukan sahaja di syarikat swasta juga di sektor kerajaan.Cadangan ini adalah amat tepat pada masanya dan dirasakan amat perlu dilaksanakan dengan mengambil kira keadaan ekonomi semasa. Pelatih industri memerlukan elaun untuk menampung perbelanjaan asas berkaitan seperti membayar sewa rumah, kos perjalanan dan makan minum.Dengan adanya elaun ini, sudah tentu pelatih akan dapat menjalani latihan dengan bersungguh-sungguh dan lebih bermotivasi.Saranan dan pertimbangan dari pelbagai pihak yang sedang dibincang dan bakal dilaksanakan wajar dilihat dari pelbagai perspektif yang memberi manfaat kepada pelbagai pihak.Pelatih sebagai sumber insan, organisasi sebagai pendokong produktiviti negara dan universiti sebagai pusat penyediaan bakal sumber insan yang berilmu pengetahuan, mempunyai asas kemahiran dan sikap baik yang diharapkan organisasi. Seperti kata pepatah, ‘yang bulat tidak datang bergolek, yang pipih tidak datang melayang’. Rezeki perlu diusahakan dan tidak akan datang dengan sendiri. Usaha tangga kejayaan. InsyaAllah dengan berkat usaha pelajar-pelajar ini, doa restu ibu bapa dan pensyarah, juga sokongan industri; Malaysia bakal menjadi negara maju dengan tenaga kerja professional di semua peringkat yang cekal dan berwibawa.PENULIS, DR. RABIATHUL ADHABIYYAH BT. SAYED ABUDHAHIR, Pengarah, Pusat Jaringan Komuniti dan Industri / Pensyarah Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS).Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Budi Bahasa perlu jadi budaya

"Kerana pulut santan binasa, kerana mulut badan binasa." Peribahasa ini ada kaitan dengan isu semasa yang melibatkan seorang pelawak komediri wanita kelahiran Singapura.

Melawak.. melawak juga... tetapi, tidak perlu mengeluarkan kata-kata kesat, dan memperlekeh sehingga menjatuhkan dan menyinggung perasaan orang lain.

Menghina kedaulatan negara dan berjenaka mengenai kehilangan pesawat MH370, bukan sesuatu yang lucu! Ditambah pula dengan memek muka yang tidak menyenangkan hati. Seorang pelawak perlu berilmu dalam setiap tutur kata dan adabnya semasa menghibur. Bukan memilih topik secara semberono, dengan menyentuh isu-isu panas dan sensitif.

Sekadar memetik beberapa nama seperti Harith Iskander, Dato' Afdlin Shauki dan Kumar ---seorang lagi pelawak dari seberang Tambak Johor. Mereka berjaya membuat penonton terhibur tanpa komedi yang berlebih-lebihan.

Disebabkan mulut celupar dan biadap “sang” pelawak, kerajaan Singapura sendiri terpaksa memohon maaf. Meski dia tidak lagi memegang kewarganegaraan Singapura.

Menteri Luar Singapura, Vivian Balakrishnan dalam twit di akaun Twitter menegaskan wanita itu tidak mewakili pandangan keseluruhan rakyat Singapura.

Ternyata, si pelawak buat silap besar. Tindakannya bukan hanya membangkitkan rasa marah rakyat Malaysia. Malah, rakyat Singapura turut kesal dengan kelancangan mulut si pelawak berkenaan.

Mereka menganggapnya sebagai keji dan keterlaluan. Panasnya isu pelawak kurang ajar itu turut menarik perhatian ahli Dewan Rakyat.

Kena hadap pula kecaman dan hentaman berbondong-bondong "tentera bawang" dan "wira papan kekunci" Malaysia. Sedangkan Israel pun boleh koyak, inikan pula pelawak picisan.

Hanya beberapa jam sahaja selepas klip video pementasan komedi itu tular, pelawak berkenaan menerima kecaman hebat dan serangan bertali arus oleh netizen.

Artikel berkaitan:SKMM, PDRM siasat tindakan biadab pelawak komedi berdiriPelawak Singapura didakwa hina MalaysiaJocelyn Chia bukan lagi warga Singapura, mohon maaf kepada Malaysia - Pesuruhjaya Tinggi

Laporan 'berjemaah' yang dibuat terhadap wanita berkenaan memaksa dia memadam akaun media sosialnya. Akaun Instagram dan Twitternya juga digantung.

Akaun Tiktok pula, walaupun aktif, tetapi ruangan komen bagaimanapun sudah ditutup.

TikTok sendiri telah mengeluarkan video tular berkenaan dari platform media sosial itu kerana kandungan yang melanggar garis panduan komuniti dan diskriminasi.

Hai, nasib badan..Nah! Sekarang tanggunglah akibatnya… Tetapi, dia masih angkuh. Sehingga kini, belum ada permohonan maaf dibuat pelawak berkenaan.

Pokok pangkal, budi bahasa perlu jadi budaya. Bila sebut budi bahasa...yang dimaksudkan ialah santun kata yang baik, indah pertuturannya.

Ya, Malaysia mungkin sebuah negara yang masih membangun. Namun, masih boleh berbangga kerana masyarakatnya masih lagi terkenal dengan tinggi pekertinya.

Kita hidup di negara yang berbilang kaum, pelbagai agama dan berbilang budaya. Oleh itu, apabila berbicara tentang sesuatu, malah lawak jenaka sekali pun tidak boleh bersifat menyinggung perasaan rakan-rakan daripada pelbagai latar belakang.

Ibu bapa dan orang tua-tua selalu ingatkan kita "biar tak pandai, jangan kurang ajar". Meski nampak kecil dan remeh, tetapi berbudi bahasa amat besar nilainya dalam kehidupan kita.

Kenapa budi bahasa itu penting? Jawapannya, ia ada kaitan dengan akhlak dan tamadun. Budi bahasa merupakan elemen penting yang perlu ada dalam diri setiap individu kerana ia melambangkan peribadi dan sahsiah diri seseorang.

Bahasa yang molek bukan sahaja pada mulut dan bibir, tetapi hati yang baik. Jika budaya berbudi bahasa dan santun dikekalkan, keharmonian akan terus terjaga.

Di Malaysia, perbuatan mengeluarkan kata-kata tidak senonoh atau menyinggung perasaan adalah satu kesalahan. Boleh didakwa jika didapati melanggar Seksyen 233 (1) Akta Komunikasi dan Multimedia dan Seksyen 505 (b) Kanun Keseksaan.

Sabit kesalahan boleh membawa hukuman penjara sehingga satu tahun dan denda RM50,000.00 Kita harap kes pelawak negara jiran itu tidak akan berulang lagi pada masa hadapan. Ia perlu dijadikan peringatan dan iktibar oleh semua orang.

Pepatah Melayu ada menyebut, "terlajak perahu boleh diundur, terlajak kata buruk padahnya". Fikir panjang dan hati-hati bila mengeluarkan kata-kata. Bukan apa.. takut padah memakan diri; rugi sendiri.

PENULIS EMMI NORALIZA ADNAN ialah Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kelangsungan remaja mendepani cabaran dunia digital

Remaja adalah aset negara yang mampu mencorakkan masa depan negara. Dalam kebanyakan isu perihal negara, akan mengaitkan peranan remaja dalam pembangunan negara.Tidak keterlaluan jika dikatakan bahawa golongan remaja hari ini telah menjadi sinonim dengan golongan sasaran pelbagai pihak yang berusaha menterjemahkan generasi muda ini menjadi generasi pewaris negara dan akan menyaksikan golongan ini menerajui negara sedikit masa lagi.Bagi golongan remaja, tekanan dan cabaran yang dihadapi mereka, tanggungan yang diletakkan di bahu mereka, menjadikan mereka sering kali menjamah kesilapan dalam meneruskan kehidupan.Tanpa dorongan dan bimbingan yang sempurna, remaja juga dijadikan sandaran golongan tertentu untuk meraih keuntungan, populariti dan agenda berkepentingan.Contohnya, apabila berlakunya krisis sosial, golongan remajalah yang menjadi mangsa telunjuk sebagai punca masalah itu berlaku.Kes-kes pembulian di sekolah, ponteng sekolah, masalah seks bebas, ketagihan rokok dan arak di negara ini banyak disasarkan kepada golongan remaja dan ternyata bahawa golongan bermasalah ini telah tersasar daripada pemeliharaan rapi masyarakat kita.Kecanggihan Dunia TeknologiSelepas PRU ke-14, kita telah menyaksikan bahawa golongan remaja telah dilabelkan sebagai golongan yang perlu diberi perhatian khusus memandangkan mereka terdedah kepada percambahan kuasa teknologi maklumat siber yang banyak mendorong mereka mempercayai maklumat-maklumat yang mendatangkan implikasi besar kepada golongan ini.Masalah ketagihan Internet, perjudian haram, penipuan berurus niaga dalam talian dan penyebaran kandungan jelik dalam siber telah mengundang remaja menanggung kesan buruk kepada diri dan imej mereka.

(Survival remaja mendepani cabaran dunia digital)

Pencarian Imej DiriBoleh dikatakan pada lingkungan usia remaja, mereka tidak memiliki identiti diri yang konsisten sehinggalah mereka mencapai usia kedewasaan kelak. Dengan berpandukan persekitaran yang terhidang di hadapan mata mereka, golongan ini akan mencuba apa sahaja yang disangkakan dapat memberikan faedah kepada mereka tanpa mengira sama ada perbuatan mereka akan menjadi 'buah mulut' orang lain atau sebaliknya.Jika ditinjau dari segi psikologi, remaja adalah golongan yang sangat aktif menjelmakan imej dan identiti baharu bagi memenuhi kepuasan diri mereka, memenuhi tuntutan peredaran zaman supaya terus relevan dan sentiasa menarik perhatian orang lain terhadap imej yang dianuti mereka.Namun begitu, tanpa perancangan dan penyusunan strategik yang konsisten, remaja lebih terdedah kepada masalah kemurungan apabila dia merasakan apa sahaja yang dilakukan akan menemui kegagalan. Bayangkan statistik tetrkini melaporkan 30% daripada remaja lingkungan 14 hingga 17 tahun di negara ini terdedah kepada perbuatan membunuh diri, atas sebab kegagalan mereka mengatasi penyakit kemurungan tegar yang mereka hadapi.Hal ini sangat membimbangkan kita kerana golongan remaja seharusnya menjadi generasi yang mencerminkan masa depan negara. Memetik pepatah Soekarno, "Jika mahu melihat masa depan sesebuah negara, maka lihatlah anak-anak mudanya".Nah, terserlah bagaimana imej dan reputasi golongan remaja mencerminkan kejayaan dan kemajuan negara bangsanya sendiri.Hilang Patriotisme DiriSejak kebelakangan ini juga, kita sering mendengar keluhan masyarakat yang menyatakan bahawa remaja kurang menonjol menjadi ikonik masyarakat jika dibandingkan dengan tahun-tahun silam.Kecanggihan teknologi maklumat telah melemaskan remaja kita untuk meneroka lebih banyak ilmu yang dapat memantapkan sikap patriotisme dalam kalangan mereka, sehinggakan mereka sanggup mengambil ringan malah menghindarkan diri mereka daripada mempelajari sejarah negara bangsa mereka dan menganggap politik negara sebagai suatu masalah kuasa yang tidak berkesudahan.Remaja Penentu Kuasa KerajaanMenyedari hal ini juga, kerajaan telah meletakkan suatu cabaran terbesar buat golongan ini dengan memperakukan usia minimum 18 tahun bagi pengundi PRU telah berlalu menyaksikan peranan pengundi remaja memilih kerajaan pada masa sekarang.Ini menunjukkan bahawa dalam seusia sedemikian, remaja akan berupaya dan memiliki hak memilih kerajaan memerintah. Berikutan pengumuman tersebut, pelbagai polemik dan kritikan daripada masyarakat, kebanyakannya tidak mempercayai kebolehan dan kematangan remaja seusia tersebut untuk membuat pilihan yang tepat bagi menentukan kelangsungan politik pentadbiran negara ini.Soalnya, adakah mereka bersedia melaksanakan tanggungjawab penting itu?Tepuk dada tanya selera. Segalanya terletak di tangan masyarakat untuk menentukan kematangan remaja kita bersiap sedia memenuhi tanggungjawab di bahu mereka nanti. Masyarakat kita yang akan memimpin mereka, menjelmakan kesinambungan warisan mereka, menentukan bentuk kepemimpinan negara.Reformasi PendidikanRealitinya, remaja memerlukan dorongan kuat untuk mengasuh mereka meneroka pengalaman dan ilmu pengetahuan terkini untuk melengkapkan penakat kehidupan mereka.

KemandirianSamalah juga dengan keterlibatan dan bakat anak-anak muda ini dalam bidang sukan yang seharusnya dipupuk dan dikembangkan sejak kecil lagi.Perancangan yang rapi daripada semua peringkat, bermula ibu bapa, guru, ketua kampung, pemimpin masyarakat harus dibuat dengan mencungkil bakat-bakat sukan anak-anak muda sejak dari sekolah rendah lagi.Penjelmaan dan pengembangan bakat tersebut harus dilaksanakan secara konsisten sehinggalah anak-anak muda ini terdidik dalam sekolah-sekolah sukan dan akhirnya menjadi atlet negara yang cemerlang dalam suatu tempoh yang panjang.Pelan strategik untuk melahirkan remaja berbakat dalam semua bidang juga harus melalui proses yang sama. Ia menjadikan anak-anak muda ini berupaya membina kemandirian yang kuat dan tidak bergantung sepenuhnya pada kemampuan organisasi yang melatih mereka.Hasilnya mereka akan berupaya menterjemahkan segala pengalaman dan pengetahuan mereka kepada haluan kemandirian yang matang, bahkan sifat ini nanti akan menterjemahkan anak-anak muda ini memiliki sifat kreatif dan inovatif untuk mencari segenap ruang dan peluang memajukan diri mereka dengan lebih konsisten.Apa yang lebih penting ialah dorongan dan bimbingan daripada masyarakat kita untuk memimpin anak-anak muda ini menikmati kebebasan memilih dengan penuh tanggungjawab walaupun akan ada waktunya mereka gagal dalam satu-satu usaha yang dibuat.Kita seharusnya tidak menakut-nakutkan remaja menganggap peraturan membebankan tetapi mencari penambah baik dan inovasi diri.Namun begitu, kegagalan tersebut akan terus memberikan nafas baharu buat mereka mempelajari pengalaman yang berharga untuk membina imej dan reputasi diri mereka pada masa akan datang. Selain daripada itu, penguasaan bahasa Inggeris dan bahasa-bahasa asing seperti bahasa Arab, Mandarin dan sebagainya harus dipupuk bagi menambah mutu imej keperibadian remaja apabila melangkah ke dunia pekerjaan nanti.Kegagalan remaja menyaingi persekitaran pekerjaan hari ini dan masa depan yang banyak memerlukan kemahiran insaniah ini akan melumpuhkan peluang mereka untuk meneruskan kemandirian mereka secara konsisten.Sebubungan itu, menjadi tanggungjawab bersama kita memastikan bahawa kehadiran remaja mewarnai persekitaran kehidupan masyarakat di Malaysia harus diberi dorongan dan bimbingan sewajarnya supaya jalan kehidupan mandiri mereka akan memperoleh proses kematangan yang diidamkan oleh rakyat Malaysia hari ini.

PENULIS, TS. DR SYED AGIL ALSAGOFF, Pensyarah Kanan Komunikasi dan Media Fakulti Bahasa Moden dan Komunikasi Universiti Putra MalaysiaArtikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Ekonomi gig: Serampang dua mata untuk keseimbangan kerja, keluarga

(Dengan memahami keperluan daripada setiap domain kerja dan keluarga serta melaksanakan strategi yang berkesan, pekerja gig boleh mengemudi tuntutan ekonomi gig sambil mengekalkan kehidupan keluarga yang sejahtera dan harmoni/Foto Hiasan)

SAUDARA PENGARANGEkonomi gig merujuk kepada pasaran buruh yang melibatkan individu bekerja jangka pendek, bebas atau berasaskan kontrak. Ia adalah alternatif kepada pekerjaan sepenuh masa secara tradisional yang terikat dengan majikan dan peraturan.Jenis kerja ini dimudahkan dengan platform dalam talian yang menghubungkan pekerja dengan pelanggan, seperti Uber, Grab, dan Foodpanda. Ekonomi gig telah berkembang pesat dalam beberapa tahun kebelakangan ini, dengan ramai pekerja memilih untuk meneruskan jenis kerja sebegini kerana fleksibiliti dan keupayaan untuk menetapkan jadual mereka sendiri.Dengan memahami keperluan daripada setiap domain kerja dan keluarga serta melaksanakan strategi yang berkesan, pekerja gig boleh mengemudi tuntutan ekonomi gig sambil mengekalkan kehidupan keluarga yang sejahtera dan harmoni.Implikasi Landskap baharu ekonomi gig Oleh kerana ekonomi gig telah mengubah landskap pekerjaan tradisional dengan memberikan individu kebebasan untuk memilih bila, di mana dan cara mereka bekerja. Maka ia memberi kelonggaran atau fleksibiliti kepada pekerja. Fleksibiliti yang wujud ini bukan saja membolehkan pekerja gig menyusun jadual kerja, malah kehidupanperibadi mereka dapat disesuaikan. Walau bagaimanapun, sifat kerja gig telah mengaburkan sempadan antara kerja dan keluarga sering mengakibatkan peningkatan konflik kerja-keluarga. Konflik kerja-keluarga timbul apabila tuntutan kerja dan peranan keluarga tidak serasi, yang membawa kepada tekanan, ketegangan, dan hasil negatif.Bagi pekerja gig, konflik kerja-keluarga muncul dalam pelbagai dimensi, termasuk konflik berasaskan masa (apabila kewajipan kerja mengambil masa keluarga), konflik berasaskan ketegangan (apabila tekanan kerja merebak ke dalam kehidupan keluarga), dan konflik berasaskan tingkah laku (apabila tingkah laku berkaitan kerja menghalang interaksi keluarga). Konflik kerja-keluarga yang berpanjangan boleh mendatangkan kesan buruk terhadap kesejahteraan mental dan fizikal, serta merenggangkan hubungan dengan pasangan, anak-anak dan ahli keluarga yang lain.Ciri ekonomi gig yang berkeupayaan untuk bekerja pada bila-bila masa dan di mana-mana boleh menyebabkan kesukaran untuk menetapkan sempadan yang jelas dan memperuntukkan masa untuk tanggungjawab keluarga. Misalnya seseorang yang membuat live bagi jualan di platform Tik Tok, boleh melaksanakan aktiviti tersebut di rumah tanpa mengira sama ada waktu siang ataupun malam. Jika bekerja dengan majikan yang mempunyai waktu operasi standard, sudah pasti selepas pukul 5 petang atau 6 petang, mereka sudah berada dalam lingkungan keluarga dan tidak terikat dengan kerja. Namun, pekerja gig boleh sahaja melaksanakan tugas mereka pada bila-bila masa kerana tidak ada garis masa yang jelas di antara kerja dan keluarga yang mengakibatkan kadangkala mengorbankan waktu yang sepatutnya diperuntukkan untuk keluarga.

(Konflik kerja-keluarga yang berpanjangan boleh mendatangkan kesan buruk terhadap kesejahteraan mental dan fizikal, serta merenggangkan hubungan dengan pasangan, anak-anak dan ahli keluarga yang lain/Foto Hiasan)

Mengimbangi Konflik Kerja-Keluarga Walaupun konflik kerja-keluarga merupakan cabaran penting bagi pekerja gig, namun terdapat beberapa strategi yang boleh membantu mengurangkan kesannya.Mengurus masa yang berkesan adalah penting. Pekerja gig wajar merancang tugas, menetapkan tarikh yang realistik dan memanfaatkan alatan teknologi untuk mengoptimumkan jadual mereka. Menerusi perancangan yang baik dari segi peruntukan masa, pekerja gig boleh menetapkan tempoh khusus untuk aktiviti kerja, serta aktiviti keluarga dan peribadi.Mereka yang terlibat dengan Grab misalnya boleh memilih untuk terlibat dengan penghantaran selepas pukul 9 pagi hingga 12 tengah hari bagi memberi ruang menguruskan urusan keluarga pada sebelah petang.Menetapkan dengan jelas sempadan di antara kerja dan keluarga sama ada dari segi masa, tempat dan keutamaan. Pekerja gig harus menetapkan sempadan yang jelas antara kerja dan kehidupan peribadi, menyampaikan dengan jelas keberadaan mereka untuk kerja yang dilaksanakan dan batasan mereka kepada pelanggan dan ahli keluarga.Tetapkan ruang yang berbeza jika perlu di dalam rumah bagi melaksanakan kerja akan membantu pekerja gig menggariskan dengan jelas batasan di antara waktu kerja dan waktu dengan keluarga. Penetapan sempadan ini boleh membantu mengekalkan keseimbangan dan meminima konflik kerja dan keluarga.Membina sistem sokongan wajar menjadi keutamaan sekali gus memupuk rangkaian sokongan sosial yang kukuh, yang terdiri daripada keluarga, rakan dan rakan sekerja gig, boleh memberikan sokongan emosi, bantuan praktikal dan rasa kekitaan. Rangkaian ini menawarkan sumber dan pemahaman sama dalam lingkungan pekerja gig; mungkin telah berpengalaman mengendalikan konflik yang timbul daripada kerja yang menjejaskan keluarga.Dengan adanya sistem sokongan itu, pekerja gig yang berhadapan dengan konflik tidak merasa keseorangan tetapi keadaan mereka difahami oleh orang lain dan mendapat sokongan samada dari segi emosi dan praktikal dalam menyusun semula jadual dan menyelesaikan konflik yang berlaku. Ibu bapa atau penjaga sebagai pekerja gig turut menghadapi cabaran unik. Mengimbangi kerja gig dengan penjagaan anak dan kewajipan keibubapaan memerlukan perancangan dan penyelarasan teliti. Meneroka pengaturan penjagaan kanak-kanak yang fleksibel, seperti perkongsian penjagaan dengan pasangan, bergantung kepada ahli keluarga yang dipercayai atau menggunakan perkhidmatan jagaan harian, boleh membantu memastikan kesejahteraan kanak-kanak sambil membenarkan pekerja gig memenuhi komitmen kerja mereka.Kementerian Sumber Manusia dan Kementerian Pembangunan Keluarga, Wanita dan Masyarakat disaran dapat menjadikan pelbagai isu ini sebagai pertimbangan wajar. Dasar cuti ibu bapa dan amalan mesra keluarga dalam ekonomi gig boleh memberikan sokongan yang diperlukan untuk ibu bapa dan penjaga, membolehkan merekamemenuhi keperluan keluarga mereka tanpa mengorbankan aspirasi profesional mereka.Landskap baharu ekonomi di Malaysia susulan ledakan teknologi ekonomi digital terutama gig boleh menjadi alternatif dan serampang dua mata ke arah keseimbangan kerja dan keluarga. Syaratnya pekerja perlu memahami keperluan kerja dan keluarga serta menentukan strategi yang sesuai. Dalam era ekonomi gig yang semakin berkembang, setiap orang berpeluang untuk memilih cara bekerja dengan pilihan yang lebih menjamin kesejahteraan mental dan fizikal, serta memelihara hubungan yang baik dengan keluarga masing-masing.PENULIS DR. NORMAZAINI SALEH, Ketua Program Doktor Falsafah Pengurusan/Pensyarah kanan, Jabatan Ekonomi dan Pengurusan, Fakulti Pengurusan dan Muamalah, UIS.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.